text:
बिहार के झटका
नवका- पुरनका लेख सर्च करु...
रेल कारखाना के मामला गरमाएल
मढ़ौरा के डीजल इंजिन रेल कारखाना आओर मधेपुरा के इलेक्ट्रिक इंजिन रेल कारखाना के बिहार सं बाहर ल जाए के मामला गरमा रहल अछि. ई एहन मुद्दा अछि जेहि पर बिहारक लोक सभ के बीच एकटा बहस शुरू भs गेल अछि. पार्टी के नेता सभ के बीच सेहो हलचल शुरू भs गेल अछि. एहि मुद्दा पर नेता सभ लोक सभ के अपना दिस करय मे जुटि गेलाह .
बिहार के लेल ई एकटा बड़का संवेदनशील मु्द्दा अछि. ई जानि पूर्व रेल मंत्री आओर आरजेडी प्रमुख लालू प्रसाद यादव बुध दिन रेल मंत्री ममता बनर्जी सं मुलाकात कएलखिन्ह. अपन चिंता सं अवगत करएलखिन्ह. ममता बनर्जी एहि तरहक कोनो कोशिश... गप सं इनकार कएलखिन्ह.
बीजेपी सेहो एहि मु्द्दा के जोर-शोर सं उठाबय मे लागि गेल अछि. बीजेपी के त कहनाय अछि जे अगर मढौरा... छपरा आओर मधेपुरा रेल कारखाना के कतहुं आओर लs जाए के कोशिश कएल त बिहार सं दोसर राज्य के एकोटा ट्रेन के गुजरय नहि देल जाएत.
राज्य मे कई साल सं लम्बित पड़ल दोसर रेल परियोजना के जल्दी पूरा कराबय लेल सेहो पार्टी मोर्चा खोलि देलक अछि. पार्टी एहि के लेल सभ पार्टी के सांसद के एकजुट करय मे लागि गेल अछि. बीजेपी के राज्य उपाध्याक्ष रामेश्वर चौरसिया त सीधा प्रधानमंत्री मनमोहन सिंह सं पुछलथिन्ह... कि बिहार... भारत के हिस्सा अछि कि नहि ? देश के विकास मे बिहार के योगदान अछि कि नहि ? कि केंद्र के बिहार के प्रति कोनो दायित्व अछि कि नहि ? अगर अछि त फेर रेल कारखाना... परियोजना के बाहर लs जाए के बात किएक भs रहल अछि. बिहार मे जे चारिटा मेगापुल डेहरी... मुंगेर... पटना आओर निर्मली मे बनय वाला छल ओकर कि भेल ? अखन धरि किएक नहि बनल ? हरनौत कारखाना के कि भेल ?
बिहार के रेल परियोजना के राज्य सं बाहर ल जाए के कोशिश के राज्य मे विरोध. एहि मुद्दा पर सभ पार्टी एकजुट.
ओम्हर मुंगेर मे अपन धन्यवाद यात्रा के दौरान उपमुख्यमंत्री सुशील कुमार मोदी जी कहलखिन्ह जे बिहार के कोनो रेल परियोजना के बाहर ल जाए के कोशिश के गंभीर परिणाम भ सकैत अछि. बिहार के लोक एकरा बर्दाश्त नहि करत . मोदीजी सेहो कहलखिन्ह ई जे रेल परियोजना सभ के बंगाल ल जाए के साजिश भ s रहल अछि राज्य सरकार सेहो ओकर कड़ा विरोध करत. एकरा रोकय लेल जे सभ जरूरी होएत कएल जाएत. सभ तरहक कुर्बानी देबय लेल बीजेपी तैयार अछि.
एकटा बात नीक अछि जे एहि मुद्दा पर बिहार के सभ पार्टी एकजुट भs रहल अछि. पार्टी सभ के कहनाय अछि जे ई बिहार के लोक के भावना सं खेलनाय अछि. लालूजी के पार्टी के कहनाय अछि जे हम एहि तरहक कोनो काज नहि होबय देब ओतय पूर्व रेलमंत्री रामविलास पासवान जीक पार्टी के कहनाय अछि जे एलजेपी एहि तरहक कोनो कदम के कड़ा विरोध करत. बिहार के लोक अपन उपेक्षा आब आओर नहि सहत.
बिहार के झटका
पिछला लेख:बिहार से छीनो बंगाल को दो
बिहार के झटका
सदस्यता लें टिप्पणियाँ भेजें (Atom)


c: text/html

text: पटना, मिथिला मिरर: मुजफ्फरपुर बालिका गृह यौन शोषण मामलाक जांच सीबीआइ शुरू क’ देलक अछि एहि बीच मुख्युमंत्री नीतीश कुमार सेहो कार्रवाईक मोडमे आबि गेल छथि। एहि मामलामे एखन धरि 13टा अधिकारीकें निलंबित क’ देल गेल। एहिमे समाज कल्याण विभागके सहायक निदेशक दिवेश शर्मा सेहो शामिल छथि। खास बात ई जे दिवेश शर्मा स्वयं एहि घटनाक प्राथमिकी दर्ज करौने छलाह आ अपने एहि मामलमे वादी सेहो छलाह। हुनका खिलाफ ई कार्रवाई राज्यक बालिका गृहमे अनियमितताक जानकारी रहलाक बावजूद लापरवाही बरतवाक आरोप छनि। राज्य सरकार शनिदिन कार्रवाई करैत 6 जिलाक सहायक निदेशकक निलंबन आ बाल संरक्षण इकाई (एडीसीपी) केर निलंबन सेहो केलक। हिनका सभ पर आरोप छनि जे टाटा इंस्टीट्यूट ऑफ सोशल साइंसेजक ‘कोशिश’ टीम द्वारा देल गेल सामाजिक अंकेक्षण संबंधी रिपोर्टपर आदेशक बावजूद कार्रवाई नहि केलथि। निलंबनक इ आदेश समाज कल्याण विभागकेँ निदेशक राजकुमार जारी कएलनि। समाज कल्याण विभाग केर सहायक निदेशक दिवेश शर्माक अलावे मुजफ्फरपुरक एडीसीपी दिवेश कुमार शर्मा, मुंगेरक एडीसीपी सीमा कुमारी, अररियाक एडीसीपी घनश्याम रविदास, मधुबनीक कुमार सत्यकाम, भागलपुरक गीतांजलि प्रसाद आ भोजपुरकेँ तत्कालीन एडीसीसी आलोक रंजनकें सेहो निलंबित क’ देल गेल अछि। दू दिनक कार्रवाईमे मधेपुरा, गया, मोतिहारी, मधुबनी सहित अन्य जिलाक अधिकारी लोकनि सेहो शामिल छथि। बतादी जे टाटा इंस्टीट्यूट ऑफ सोशल साइंसेज, मुंबईक कोशिश टीम द्वारा देल गेल सामाजिक अंकेक्षण रिपोर्टमे बचियासभ पर प्रताड़नाक जानकारी देल गेल छल। संगहि 26 मई 2018 कें राज्य स्तरीय बैठकमे निर्देश सेहो देल गेल छल मुदा एकर बाबजूद अधिकारी सभ द्वारा लापरवाही कएल गेल। अधिकारी सभ बालिका गृहक वस्तुस्थितिसँ उच्चाधिकारी लोकनिकेँ अवगत नै करबैत छलाह।

robotstxt: allowed

filter: keep


text:
नव दिल्ली. दिल्ली, गोल मार्केट (भाई वीर सिंह मार्ग) स्थित सभागार मुक्तधारा मे शुक्रदिन मने ०६ सितम्बर २०१३ क' महान विभूति साहित्यकार ब्रजकिशोर वर्मा "मणिपद्म" केर जयंती केर उपलक्ष्य मे मैथिली रंगमंच केर प्रतिष्ठित संस्था "मिथिलांगन" मैथिली नाटक "फुटपाथ" केर मंचन केलक. एहि अवसर आमंत्रित अतिथि लोकनि दीप प्रज्ज्वलित करैत मणिपद्म कें श्रद्धांजलि देइत कार्यक्रमक श्रीगणेश केलनि. आमंत्रित अतिथि मे अवकाशप्राप्त अंग्रेजीक प्राध्यापक आ साहित्यकार डा जनक किशोर लाल दास, साहित्य अकादमी स' सम्मानित परम विदुषी डा शेफालिका वर्मा आ दिल्ली विश्वविद्यालय केर इतिहास विषयक प्राध्यापक डा प्रो. अरुण कुमार सभागार मे उपस्थित समस्त प्रेक्षक कें मणिपद्म केर कृतित्व आ व्यक्तित्वक सन्दर्भ अवगत करबैत मैथिली भाषा आ संस्कृति के प्रति हुनक समर्पणताक जानकारी देलनि. एहि अवसर पर मिथिलाक तीन प्रभावी व्यक्तित्व साहित्यकार मायानन्द मिश्र, गायिका अंशुमाला झा आ प्रसिद्ध कवयित्री सुधा कर्ण केर निधन पर किछु क्षणक मौन राखि श्रद्धांजलि सेहो देल गेल.
फुटपाथ नामक कथा लिखल छल "मणिपद्म" द्वारा जकर नाट्य रूपांतरण केने छलाह प्रदीप बिहारी. फुटपाथ नामक ई नाटक आधारित छल ओहि समाज पर जे समाज असहाय, दीनहीन आ घृणा मात्र के पात्र बनल फुटपाथ पर अपन जीवन व्यतीत करबा लेल बाध्य अछि. एकटा एहन समाज जे स्वयं त' सभ भोगविलास के वस्तु स' वंचित अछि मुदा समृद्ध समाजक हेतु मात्र भोग आ उपयोग केर वस्तु बनल अछि. देश में रहैत देशक नागरिक हेबा स' वंचित अछि कारण भोर-साँझ (दू समय) के भोजन वास्ते सम्पूर्ण जीवन भीख मँगनी में बिता लैत अछि. इएह ओ स्थान अछि जतय स' चोइर, अपराधक बीज अंकुरित होइत अछि जे कि मनुक्खे (नेता, पुलिस, व्यवसायी आदि) द्वारा मात्र दू साँझक रोटी लेल एकरा बाध्य कयल जाइत अछि. कथा मे एक बहुत सुन्दर कल्पना जे मनुक्ख त' वास्तव मे एहन समाज के हेय दृष्टिये देखैत आयल अछि एहन सन स्थिति मे मानवक रूप मे सदेह एक आत्मा (जे कि बाद मे प्रस्थान क' जाइत अछि) ओहि सभक मध्य स' जागरूक बच्चा कें शिक्षा द' ओकरा प्रबुद्ध समाज में अपन स्थान बनेबा लेल प्रेरित करैत अछि मुदा जखन ओ बच्चा एहि अधिकार लेल संघर्ष करबाक चेष्टा करैत अछि त' ओकर आवाज़ कें दबा देल जाइत अछि. करुण, हास्य आ व्यंग्य वाद-संवाद के बीच वर्तमान सामाजिक, राजनीतिक आ आर्थिक वस्तुस्थितिक समावेश प्रेक्षक पर बेस प्रभावी रहल.
मिथिलांगन द्वारा आयोजित एहि नाटकक निर्देशन केने छलाह प्रसिद्ध युवा निर्देशक संजय चौधरी आ हिनक एक विशेषता रहलनि अछि जे केहनो पुरान स' पुरान लिखल नाटकक बीच नव सृजनात्मक प्रयोग कय वर्तमान परिस्थिति के आभास करबैत प्रस्तुत करैत छथि. हिनक निर्देशन में जे लोकनि अपन मंचोपस्थिति देलनि अछि ताहि मे मुख्य कलाकार छलाह मुकेश दत्त, केशव झा, कल्पना मिश्रा, राजेश कर्ण, सायरा अली, मास्टर आयुष,संजीव बिट्टू, आशुतोष, साक्षी, प्रियंका, पूजा, प्रशांत, रोहित, विजय कर्ण, भारत भूषण, पियूष खंडूरी, अखिल विनय आदि. पार्श्व संगीत-सुन्दरम, पार्श्व गायन-सुन्दरम आ रूपम मिश्रा, नृत्य-श्रुति दास आ मेकअप-दुष्यंत जी. मंच सञ्चालन-रविन्द्र चन्द्र लाल दास आ जयश्री दास.
फुटपाथ नामक कथा लिखल छल "मणिपद्म" द्वारा जकर नाट्य रूपांतरण केने छलाह प्रदीप बिहारी. फुटपाथ नामक ई नाटक आधारित छल ओहि समाज पर जे समाज असहाय, दीनहीन आ घृणा मात्र के पात्र बनल फुटपाथ पर अपन जीवन व्यतीत करबा लेल बाध्य अछि. एकटा एहन समाज जे स्वयं त' सभ भोगविलास के वस्तु स' वंचित अछि मुदा समृद्ध समाजक हेतु मात्र भोग आ उपयोग केर वस्तु बनल अछि. देश में रहैत देशक नागरिक हेबा स' वंचित अछि कारण भोर-साँझ (दू समय) के भोजन वास्ते सम्पूर्ण जीवन भीख मँगनी में बिता लैत अछि. इएह ओ स्थान अछि जतय स' चोइर, अपराधक बीज अंकुरित होइत अछि जे कि मनुक्खे (नेता, पुलिस, व्यवसायी आदि) द्वारा मात्र दू साँझक रोटी लेल एकरा बाध्य कयल जाइत अछि. कथा मे एक बहुत सुन्दर कल्पना जे मनुक्ख त' वास्तव मे एहन समाज के हेय दृष्टिये देखैत आयल अछि एहन सन स्थिति मे मानवक रूप मे सदेह एक आत्मा (जे कि बाद मे प्रस्थान क' जाइत अछि) ओहि सभक मध्य स' जागरूक बच्चा कें शिक्षा द' ओकरा प्रबुद्ध समाज में अपन स्थान बनेबा लेल प्रेरित करैत अछि मुदा जखन ओ बच्चा एहि अधिकार लेल संघर्ष करबाक चेष्टा करैत अछि त' ओकर आवाज़ कें दबा देल जाइत अछि. करुण, हास्य आ व्यंग्य वाद-संवाद के बीच वर्तमान सामाजिक, राजनीतिक आ आर्थिक वस्तुस्थितिक समावेश प्रेक्षक पर बेस प्रभावी रहल.
मिथिलांगन द्वारा आयोजित एहि नाटकक निर्देशन केने छलाह प्रसिद्ध युवा निर्देशक संजय चौधरी आ हिनक एक विशेषता रहलनि अछि जे केहनो पुरान स' पुरान लिखल नाटकक बीच नव सृजनात्मक प्रयोग कय वर्तमान परिस्थिति के आभास करबैत प्रस्तुत करैत छथि. हिनक निर्देशन में जे लोकनि अपन मंचोपस्थिति देलनि अछि ताहि मे मुख्य कलाकार छलाह मुकेश दत्त, केशव झा, कल्पना मिश्रा, राजेश कर्ण, सायरा अली, मास्टर आयुष,संजीव बिट्टू, आशुतोष, साक्षी, प्रियंका, पूजा, प्रशांत, रोहित, विजय कर्ण, भारत भूषण, पियूष खंडूरी, अखिल विनय आदि. पार्श्व संगीत-सुन्दरम, पार्श्व गायन-सुन्दरम आ रूपम मिश्रा, नृत्य-श्रुति दास आ मेकअप-दुष्यंत जी. मंच सञ्चालन-रविन्द्र चन्द्र लाल दास आ जयश्री दास.
(Report/Photo: मनीष झा 'बौआभाइ')
Tags: हालचाल


text:
पृथक मिथिला राज्य के लेल जखन दिल्ली सँ दरभंगा तक आवाज उठल छल तहि समय में जे कि आई सँ 20 वर्ष पूर्व तत्कालीन साँसद राजेश रंजन उर्फ पप्पू यादव मिथिला राज्य के विरोध मे मिथिलाक विकास लेल आगा बढ़लाह।
बीस साल बाद देखी त मिथिला के विकास जे भेल से त जगजाहिर अछि मुदा हिनक विकास ककरो सँ नुकायल नहि अछि।
दूनू मियाँबीबी निर्दलीय होईत दू टा पार्टी सँ साँसद बनि क्रमश: सुपौल आ मधेपुरा के विश्व के सबसँ विकसित देश में शामिल करौलथि आ आब सुनय छी जे पटना के विकास लेल लालायित छथि। एहि बीस साल में मिथिला सँ कोशी, सीमांचल, अंगिका, बज्जिका आदि अनेको अंग के तोड़बाक षडयंत्र चलय लागल आ आब समग्र मिथिला के कल्पना मुश्किल भेल जा रहल अछि।
एहने विकास के राजनीति मिथिला आजादी के बाद सतत देखि रहल अछि आ सतत गर्त में जा रहल अछि एतय के भाषा, लिपि, सभ्यता आ संस्कृति।
मैथिलजन एखनहु समय अछि, मिथिलाक बचेबाक लेल एकरा सबसँ पहिने बिहारक उपनिवेश सँ अलग कय भारतीय गणतंत्र में पृथक पहचान के बेगर्ता अछि।
।।विकास के झुनझुना आब नै बजाऊ, मिथिला राज्य लेल अलख जगाऊ।। : मणिभूषण राजू
पृथक मिथिला राज्य के लेल जखन दिल्ली सँ दरभंगा तक आवाज उठल छल तहि समय में जे कि आई सँ 20 वर्ष पूर्व तत्कालीन साँसद राजेश रंजन उर्फ पप्पू यादव मिथिला राज्य के विरोध मे मिथिलाक विकास लेल आगा बढ़लाह।


text:
मधुबनी। 06 अक्टूबर।
मधुबनी बॉर्डर इलाका म' चेकिंग अभियान केर दौरान दुइ पाकिस्तानी नागरिक क' हिरासत मे' लेल गेल अछि। आशंका जताओल जे रहल अछि कि दुनु पाकिस्तानी नागरिक आतंकी भ' सकैत छैथ। दरअसल आतंकी गतिविधि सभ क' देखैत देश म' हाई अलर्ट अछि, जाहि कारण नेपाल के बॉर्डर इलाका म' चेकिंग चलैत छल जाहि म' दुनु के गिरफ्तारी भेलन्हि।
गिरफ्तार पाकिस्तानी नागरिक नेपालक रास्ता भारत म' घुसपैठ केर कोशिश करैत छला एहि दौरान दुनु केर गिरफ्तारी भेलन्हि। अपने क' बता दी कि बिहार सँ कुल पांच संदिग्ध क' हिरासत म' लेल गेल छैन्ह, जिनका पर आतंकी होयबाकसंभावना व्यक्त कायल जे रहल अछि। फिलहाल गिरफ्तार संदिग्ध सँ पूछताछ कायल जे रहल अछि।


text:
नवका- पुरनका लेख सर्च करु...
Open University me dakhila
बिहार मे विश्वविद्यालयक...महाविद्यालयक हड़ताल सं विद्यार्थी सभक पढ़ाई खूब हर्जा होएत अछि. पिछला दिन हड़ताल सं परेशान भs कइटा विद्यार्थी सभ ओपेन यूनिवर्सिटी में नाम लिखा लेलाह. देश में ओना त कइटा विश्वविद्यालय सं पत्राचार केर माध्यम सं पढ़ाई होइ छै. मुदा बिहार... मिथिला... अपना दिसक बेसि विद्यार्थी या त नालंदा ओपेन यूनिवर्सिटी या इंदिरा गांधी खुला विश्वविद्यालयमे नाम लिखाबैत छथिन्ह. खबर तं ऐहन छै जे एहि बेर ओपेन यूनिवर्सिटीमे पिछला साल सं दुगुना दाखिला भेल अछि. आओर अखन नाम लिखैनाय रुकल अ नहि ... जारी अछि.
ओना इंदिरा गांधी ओपेन यूनिवर्सिटी... इग्नू के स्टडी मैटेरियल बड़ नीक होएत अछि. एकर स्टडी मैटेरियल सं अहां प्रतियोगी परीक्षा के तैयारी नीक जकां कs सकैत छी. एकर पाठ्यक्रम तैयार करय वाला टीम में ओहि विषयक विद्वान लोकनि सभ के शामिल कएल जाइत अछि. किताब सभ उच्च स्तरीय होएत अछि. इग्नू कामकाजी... नौकरीपेशा लोकक लेल एकटा वरदान के तरह अछि. नौकरी के संग घर बैसल पढ़ाई करैत रहुं... डिग्री... डिप्लोमा प्राप्त करैत रहुं. रोज-रोज कॉलेज जाए आओर हाजिरी के चक्कर नहिं रहैत अछि. जखन मन होय पढैत रहुं. एहि में नौकरी के संग पढ़ाई सेहो भs जाइत अछि. ई व्यापारी... व्यवसायी सभ के लेल सेहो नीक मौका उपलब्ध कराबैत अछि. काम सं संग घर बैसल... दुकान पर बैसल पढ़ाई करु. कोनो दिक्कत होय तं स्टडी सेंटर...रीजनल सेंटर जाउ...अहांक समस्याक समाधान भs जाएत. नाम लिखाबय के मामला में बिहार के स्थान देश में पहिल अछि. बिहार में दुटा रीजनल सेंटर अछि... पटना आओर दरभंगा में. झारखंड में रांची में अछि. बिहार में बेसि दाखिला बीए... बीकॉम... बीसीए के लेल होएत अछि. ओना इंग्नू के कएटा प्रबंधन आओर डिग्री ... डिप्लोमाक संग सार्टिफिकेट कोर्स सेहो चलैत अछि. इग्नू के पढ़ाई ज्ञान दर्शन चैलन के माध्यम सं सेहो होएत अछि.
ओना इंदिरा गांधी ओपेन यूनिवर्सिटी... इग्नू के स्टडी मैटेरियल बड़ नीक होएत अछि. एकर स्टडी मैटेरियल सं अहां प्रतियोगी परीक्षा के तैयारी नीक जकां कs सकैत छी. एकर पाठ्यक्रम तैयार करय वाला टीम में ओहि विषयक विद्वान लोकनि सभ के शामिल कएल जाइत अछि. किताब सभ उच्च स्तरीय होएत अछि. इग्नू कामकाजी... नौकरीपेशा लोकक लेल एकटा वरदान के तरह अछि. नौकरी के संग घर बैसल पढ़ाई करैत रहुं... डिग्री... डिप्लोमा प्राप्त करैत रहुं. रोज-रोज कॉलेज जाए आओर हाजिरी के चक्कर नहिं रहैत अछि. जखन मन होय पढैत रहुं. एहि में नौकरी के संग पढ़ाई सेहो भs जाइत अछि. ई व्यापारी... व्यवसायी सभ के लेल सेहो नीक मौका उपलब्ध कराबैत अछि. काम सं संग घर बैसल... दुकान पर बैसल पढ़ाई करु. कोनो दिक्कत होय तं स्टडी सेंटर...रीजनल सेंटर जाउ...अहांक समस्याक समाधान भs जाएत. नाम लिखाबय के मामला में बिहार के स्थान देश में पहिल अछि. बिहार में दुटा रीजनल सेंटर अछि... पटना आओर दरभंगा में. झारखंड में रांची में अछि. बिहार में बेसि दाखिला बीए... बीकॉम... बीसीए के लेल होएत अछि. ओना इंग्नू के कएटा प्रबंधन आओर डिग्री ... डिप्लोमाक संग सार्टिफिकेट कोर्स सेहो चलैत अछि. इग्नू के पढ़ाई ज्ञान दर्शन चैलन के माध्यम सं सेहो होएत अछि.
सदस्यता लें टिप्पणियाँ भेजें (Atom)


text:
कलकत्ता. नस्करहाट केर मैथिल सामाजिक संगठन शनिदिन 24 नवम्बर 2012 कें विद्यापति स्मृति पर्व मनओलक. एहि अवसर पर गीत-संगीत केर कार्यक्रम आयोजित छल. उपस्थित मैथिल दर्शक गीत-संगीत केर आनंद लेलनि. आमंत्रित कलाकार मे मनमोहन चंचल सहित विजय इस्सर ओ अंजना इस्सर अपन अनुपम स्वर सं वातावरण मिथिलामय केने रहलाह. कार्यक्रम केर सञ्चालन बौआजी (दड़िभंगा) कयलनि. एहि कार्यक्रम मे स्थानीय कौंसिलर सुशांत बाबू सहित युगल किशोर झा, अशोक झा, विवेकानंद झा, मिथिलेश कुमार झा ओ नबो नारायण मिश्र मुख्य रूप सं उपस्थित छलाह.
(Report: मिथिमीडिया ब्यूरो)
Tags: हालचाल


text: आचार्य सुरेन्द्र झा सुमन जीक जयंती दरभंगा मे मनाएल गेल. हिन्दी... मैथिली... संस्कृत के विद्वान आओर पूर्व सांसद सुमन जीक जयंती समारोह दरभंगा के चंद्रधारी म्यूजियम मे भेल. जयंतीक लेल एकटा समिति सेहो बनाएल गेल छल कमलाकांत झा जीक अध्यक्षता मे. एहि अवसर पर एकटा स्मारिका केर विमोचन सेहो कएल गेल. समारोह केर शुरूआत चंद्रमणि जीक शिवपंचाक्षरी गायन सं भेल. एकर रचना सुमनजी कएने छलखिन्ह. एहि समारोह मे संस्कृत आओर मैथिली के विद्वान के सम्मानित सेहो कएल गेल. संस्कृत केर लेल डॉ उपेन्द्र झा आओर मैथिली केर लेल अमलेन्दु शेखर पाठक जी के सुमन साहित्य सम्मान सं सम्मानित कएल गेल. एहि अवसर पर बिहार विश्वविद्यालय के पूर्व कुलपति के कहनाय छलन्हि जे सुमन जी सिर्फ मैथिली के नहिं वरन भारतीय साहित्य के पुरोधा छलखिन्ह. हिन्दी साहित्य केर समालोचक प्रो. अजित कुमार वर्मा जीक कहनाय छलन्हि जे आचार्य सुमन जी राष्ट्रीयता... मानवीयता आओर मिथिला के प्रतीक छलाह. वो राजनीति... जाति ... भाषा बंधन से उपर समग्र मिथिला के युगपुरूष छलाह. समारोह मे काव्य पाठ सेहो भेल जेहि मे डा. विद्याधर मिश्र... डा. शशिनाथ झा... डा. गणपति मिश्र... मैथिलीपुत्र प्रदीप... डा. फूलचन्द्र झा प्रवीण आओर हरिश्चन्द्र हरित जी काव्यपाठ कएलाह. गीत नाद के कार्यक्रम मे चन्द्रमणिजी... अरविन्द कुमार झा... ओमप्रकाश सिंह आओर हीरा कुमार झा जी अपन संगीत कार्यक्रम प्रस्तुत कएलखिन्ह.


text:
सचिन तेन्दुलकर
सचिन रमेश तेन्दुलकर (/ˌsətʃɪn tɛnˈduːlkər/ ( सुनी); जन्म: २४ अप्रैल १९७३) एक पूर्व भारतीय क्रिकेट खेलाडी आ कप्तान छी । क्रिकेटक इतिहासमे सचिनके विश्वक सर्वश्रेष्ठ बल्लेबाजसभमे गिनल जाइत अछि । भारतक सर्वोच्च नागरिक सम्मान भारत रत्नसँ सम्मानित होमए वाला ओ सर्वप्रथम खेलाडी आ सबसँ कम उमरक व्यक्ति छी ।[७] सचिन तेन्दुलकर राजीव गान्धी खेल रत्न पुरस्कारसँ सम्मानित एकमात्र क्रिकेट खेलाडी छी । सन् २००८ मे हुनका पद्म विभूषणसँ सेहो पुरस्कृत कएल गेल छल ।
सन् १९८९ मे अन्तर्राष्ट्रिय क्रिकेटमे पदार्पण कएलाक पश्चात् ओ बल्लेबाजीमे बहुत रास कीर्तिमान स्थापित केनए अछि । ओ टेस्ट आ एकदिवसीय क्रिकेट, दुनू स्वरूपमे सर्वाधिक शतक बनेनिहार खेलाडी छी । ओ टेस्ट क्रिकेटमे सबसँ बेसी रन बनेनिहार बल्लेबाज सेहो छी ।[८] ई संगे ओ टेस्ट क्रिकेटमे १५,००० सँ बेसी रन बनेनिहार विश्वक एकमात्र खेलाडी छी । एकदिवसीय म्याचमे सेहो हुनका सबसँ बेसी रन बनेबाक कीर्तिमान प्राप्त अछि । ओ अपन पहिल प्रथम श्रेणी क्रिकेट म्याच मुम्बईक लेल १४ वर्षक उमरमे खेलने छल । ओ अपन अन्तर्राष्ट्रिय खेल जीवनक आरम्भ सन् १९८९ मे पाकिस्तानक विरुद्ध कराचीमे केनए छल ।
सन् २००२ मे अपन करियरक आधा बाटमे विज्डन क्रिकेटर्स अल्मानाक हुनका टेस्ट क्रिकेटक सबसँ महान ब्याट्सम्यानक सूचीमे दोसर स्थानमे राखने छल, हुनकासँ आगा अस्ट्रेलियाक डन ब्र्याडम्यान छल । तहिना एकदिवसीय क्रिकेटमे सेहो हुनका दोसर स्थान प्राप्त भेल छल, हुनकासँ आगा वेस्ट इन्डिजक भिभ रिचर्ड्स रहल छल ।[९] भारतद्वारा २०११ क्रिकेट विश्वकप जितैवाला टिममे तेन्दुलकर प्रमुख खेलाडीक रुपमे छल, भारतक प्रतिनिधित्व करैत हुनकाद्वारा खेलल गेल ६ क्रिकेट विश्वकपमे सँ ई पहिल विश्वकप जित छल ।[१०]ओ दक्षिण अफ्रिकामे भेल २००३ क्रिकेट विश्वकप प्रतियोगितामे प्लेयर अफ द टुर्नामेन्ट भेल छल । सन् २०१३ मे विज्डन क्रिकेटर्स अल्मानकक १५०अम वार्षिकोत्सवक अवसरमे विश्व क्रिकेट इतिहासमे विश्व टेस्ट एगहारम खेलाडीक सूचीमे अपन स्थान बनेबाने सफल ओ एक मात्र एकमात्र भारतीय क्रिकेट खेलाडी छल ।[११][१२][१३]
तेन्दुलकरद्वारा क्रिकेट खेलमे कएल गेल योगदानक कदर स्वरूप भारत सरकार सन् १९९४ मे अर्जुन पुरस्कार, सन् १९९७ मे भारतक सभसँ पैग खेल सम्मान राजीव गान्धी खेल रत्नक संगे सन् १९९९ आ सन् २००८ मे क्रमसः पद्म श्री आ पद्म विभूषणद्वारा सम्मानित केनए छल ।[१४] सन् २०१३ नवम्बर १६ मे अपन क्रिकेट जीवनक अन्तिम म्याचक समाप्ति पश्चात किछ देरमे प्रधानमन्त्री कार्यालय (भारत) हुनका भारतक सभसँ पैग नागरिक सम्मान भारत रत्नसँ सम्मानित करवाक निर्णय केनए छल ।[१५][१६] भारत रत्नसँ सम्मानित होमएवाला ओ अखनधरिक सभसँ कम उमरक लोक आ पहिल खेलाडी छी ।[१७][१८]
सन् २०१२ दिसम्बरमे, तेन्दुलकर एकदिवसीय अन्तर्राष्ट्रिय क्रिकेटसँ सन्यासक घोषणा केनए छल ।[१९] ओ ट्वान्टी२० क्रिकेटसँ अक्टुबर २०१३ मे सन्यास लेनए छल [२०]आ सन् २०१३ नवम्बर १६ मे मुम्बईक वानखेडे स्टेडियममे वेस्ट इन्डिज विरुद्ध अपन जीवनक २००अम तथा अन्तिम टेस्ट म्याच खेल क्रिकेटक सम्पूर्ण स्वरुपसँ सन्यास लेनए छल । तेन्दुलकर ६६४ अन्तर्राष्ट्रिय क्रिकेट म्याच खेल कूल ३४,३५७ रन बनेनाए छल ।[८]
सचिन क्रिकेट जगतक सर्वाधिक प्रायोजित खेलाडी छी आ विश्व भरमे हुनकर अनेक प्रशंसक अछि । हुनकर प्रशंसकगण हुनका प्रेमसँ भिन्न-भिन्न नामसभ सँ बजबैत अछि जहिमे सबसँ प्रचलित लिटिल मास्टर आ मास्टर ब्लास्टर अछि । क्रिकेट वाहेक सचिन अपने नामसँ एकटा रेस्टोरेन्ट सेहो खोलने अछि । वर्तमानमे ओ भारतक राज्य सभाक सदस्य अछि, सन् २०१२ मे ओ राज्य सभाक सदस्यक रूपमे नामित कएल गएल छल ।[२१]
व्यक्तिगत जीवन[सम्पादन करी]
तेन्दुलकरको जन्म राजापुरक मराठी ब्राह्मण परिवारमे भेल छल ।[२२] हुनकर पिता रमेश तेन्दुलकर जानल मानल कथाकार छल तँ माता रजनी एक जीवन विमा कम्पनीमे काज करैत छल ।[२३] सचिनक नाम हुनकर पिता अपन मनपोसन्द सङ्गीतकार सचिन देव बर्मनक नाममे राखने छल । हुनकर भैया अजीत तेन्दुलकर सचिनके क्रिकेट खेलक लेल प्रोत्साहित केनए छल । सचिनक एक भाई नितिन तेन्दुलकर आ एक बहिन सविता तेन्दुलकर अछि ।[२४]सन् १९९५ मे सचिन तेन्दुलकरक विवाह अञ्जली तेन्दुलकरसंग भेल छल ।[२५] सचिनक दुई बेटाबेटी अछि- सारा आ अर्जुन ।
सचिन मुम्बईके शारदाश्रम विद्यामन्दिरसँ अपन शिक्षा पुरा केनए छल । ओतय इ प्रशिक्षक रमाकान्त अचरेकरक अचरजमे अपन क्रिकेट जीवनक प्रारम्भ केनए छल ।
सन्दर्भ सामग्रीसभ[सम्पादन करी]
- ↑ Bal, Sambit, "Sachin Tendulkar—Cricinfo Profile", ESPNcricinfo, मूलसँ १४ नवम्बर २०१०-मे सङ्ग्रहित, अन्तिम पहुँच १४ दिसम्बर २००७।
- ↑ "The God of Cricket Joins Twitter", Bollywood.com, अन्तिम पहुँच २१ दिसम्बर २०१०।
- ↑ "Sachin Tendulkar: Bio, Facts", Celebrity Bio, Facts, अन्तिम पहुँच २०१७-०५-३०।
- ↑ Arora, Nishant, "India will need Sachin for next 2–3 years: Srikkanth: Cricket Next", Cricketnext.in.com, अन्तिम पहुँच २७ नवम्बर २००८।
- ↑ Berry, Darren (२६ अक्टुबर २००८), "Despite the loss of ageing stars, India is on the brink of a golden era", Melbourne: Theage.com.au, अन्तिम पहुँच २७ नवम्बर २००८।
- ↑ www.espncricinfo.com/ci/content/player/35320.html
- ↑ "सचिन तेंडुलकर, सीएनआर राव भारत रत्न से सम्मानित", नवभारत टाईम्स, ४ फ़रवरी २०१४, अन्तिम पहुँच ५ फ़रवरी २०१४।
- ↑ ८.० ८.१ "Records / Combined Test, ODI and T20I records / Batting records ; Most runs in career", ESPNcricinfo, १७ नवम्बर २०१३, अन्तिम पहुँच १७ नवम्बर २०१३।
- ↑ "Tendulkar second-best ever: Wisden", Rediff.com, अन्तिम पहुँच २७ नवम्बर २००८।
- ↑ "Reliving a dream", The Hindu, ६ अप्रैल २०११, अन्तिम पहुँच ६ अप्रैल २०११।
- ↑ "Don Bradman, Shane Warne in Wisden's XI", theaustralian.com, २३ अक्टुबर २०१३, अन्तिम पहुँच २३ अक्टुबर २०१३।
- ↑ "WG Grace and Shane Warne in Wisden all-time World Test XI", BBC, २३ अक्टुबर २०१३, अन्तिम पहुँच २३ अक्टुबर २०१३।
- ↑ "Sachin Tendulkar in Wisden's All-time World Test XI", NDTV, २३ अक्टुबर २०१३, अन्तिम पहुँच २३ अक्टुबर २०१३।
- ↑ "Padma Awards", Ministry of Home Affairs, Government of India, २०१५, अन्तिम पहुँच २१ जुलाई २०१५।
- ↑ "Sachin first sportsperson to win country's highest civilian honour Bharat Ratna", Hindustan Times, New Delhi, १६ नवम्बर २०१३, अन्तिम पहुँच १६ नवम्बर २०१३।
- ↑ "Bharat Ratna for Prof CNR Rao and Sachin Tendulkar", Prime Minister's Office, १६ नवम्बर २०१३, मूलसँ १९ नवम्बर २०१३-मे सङ्ग्रहित, अन्तिम पहुँच १६ नवम्बर २०१३।
- ↑ "Sachin Tendulkar and CNR Rao conferred Bharat Ratna", The Times of India, ४ फरबरी २०१४, मूलसँ ४ फरबरी २०१४-मे सङ्ग्रहित, अन्तिम पहुँच ४ फरबरी २०१४।
- ↑ "CNR Rao, Sachin receive Bharat Ratna", The Hindu, ४ फरबरी २०१४, अन्तिम पहुँच ४ फरबरी २०१४।
- ↑ "Tendulkar announces limited-overs retirement", Wisden India, अन्तिम पहुँच २३ दिसम्बर २०१२।
- ↑ "Tendulkar calls time on IPL career", Wisden India, २६ मई २०१३।
- ↑ "Rajya Sabha stint", Hindustan Times, ४ जून २०१२, अन्तिम पहुँच ४ जून २०१२।
- ↑ "Sachin born at Nirmal Nursing Home", अन्तिम पहुँच १८ दिसम्बर २०१३।
- ↑ Thani, L.; Mishra, R. (1999). Sensational Sachin. Diamond Pocket Books. प॰ 113. आइएसबिएन 81-288-2573-9. "His mother Rajni Tendulkar worked in L.I.C."
- ↑ "Sachin Tendulkar", Mahalo.com, अन्तिम पहुँच १८ दिसम्बर २०१२।
- ↑ "Sachin Tendulkar", Mahalo.com, मूलसँ २१ अक्टुबर २०१३-मे सङ्ग्रहित, अन्तिम पहुँच १८ दिसम्बर २०१२।
बाह्य जडीसभ[सम्पादन करी]
- खेलाडी प्रोफाइल: सचिन तेन्दुलकर क्रिकइन्फोसँ
- खेलाडी विवरण: सचिन तेन्दुलकर याहु क्रिकेटसँ
- सचिन तेन्दुलकर ट्विटर पर
एहो सभ देखी[सम्पादन करी]
- मुख्य लेखसभ
- Pages including recorded pronunciations
- सन् १९७३ मे जन्म
- भारतीय क्रिकेट खेलाडीसभ
- जीवित लोक
- भारतीय क्रिकेट कप्तानसभ
- भारत रत्न सम्मान प्राप्तकर्ता
- भारतीय एकदिवसीय अन्तर्राष्ट्रिय क्रिकेट खेलाडीसभ
- भारतीय टेस्ट क्रिकेट खेलाडीसभ
- भारत टेस्ट क्रिकेट कप्तानसभ
- भारतीय ट्वान्टी२० अन्तर्राष्ट्रिय क्रिकेट खेलाडीसभ
- भारतीय हिन्दूसभ
- अर्जुन पुरस्कार प्राप्तकर्तासभ
- राजीव गान्धी खेल रत्न प्राप्तकर्तासभ
- भारतीय क्रिकेट प्रशिक्षकसभ
- पद्मश्री धारकसभ
- पद्म विभूषण धारकसभ
- विजडन क्रिकेटर्स अफ द इअर
- सचिन तेन्दुलकर


text:
आशा भोंसले
आशा भोंसले (जन्म: ८ सेप्टेम्बर १९३३) हिन्दी चलचित्र की मशहूर पार्श्वगायिका अछि। लता मंगेशकर के छोटकी बहीन आर दीनानाथ मंगेशकर के पुत्री आशा फिल्मी आर गैर फिल्मी में लगभग 16 हजार गाना गब्नै अछि आर इनकर आवाज़ के प्रशंसक पूरा दुनिया में फैल्ल अछि। हिंदी के अलावा मराठी, बंगाली, गुजराती, पंजाबी, तमिल, मलयालम, अंग्रेजी आर रूसी भाषा के अनेक गीतसभ गब्नै अछि। आशा भोंसले अपना पहला गीत वर्ष १९४८ में सावन आया फिल्म चुनरिया में गब्नै अछि। [१]
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ "आशा भोंसले का जन्मदिन है आज", पत्रिका समाचार समूह, ८ सितंम्बर २०१४, अन्तिम पहुँच ८ सितंम्बर २०१४।


text:
शैफालिका वर्मा, अरूणाभ सौरभ आओर महेंद्र नारायण राम जी के एहि साल 2012 के साहित्य अकादमी पुरस्कार सं सम्मानित कएल जएतन्हि.
एकर घोषणा साहित्य अकादमी के कार्यकारी अध्यक्ष विश्वनाथ तिवारी आओर कार्यकारी सचिव केएस राव जी करलाह.
हिन्दी के कवि चंद्रकांत देवताले जीक संग 24 लेखक के साहित्य अकादमी के अकादमी पुरस्कार से सम्मानित कएल जएतन्हि.
एकरे संग 20 भाषा के लेल युवा पुरस्कार आओर 24 किताबके लेल
अनुवाद पुरस्कार के घोषणा सेहो कएल गेल.
हिन्दी मे चंद्रकांत देवताले के कविता संग्रह ‘पत्थर फेंक रहा हूं’ के अकादमी पुरस्कार के लेल चुनल गेल. इकरे संग जीत थाइल (अंग्रेजी), दर्शन बुट्टर (पंजाबी), आईदान भाटी (राजस्थानी), कृष्ण कुमार तूर (उर्दू), रामजी ठक्कर (संस्कृत), गुणोर मोसाहारी (बोडो), बालकृष्ण भौरा (डोगरी), एचएस शिवप्रकाश (कन्नड़), माखनलाल कंवल (कश्मीरी), काशीनाथ शांबा लोलयेंकार (कोंकणी) आओर के. सच्चिदानंदन (मलयालम) के काव्य संग्रह के लेल सम्मानित कएल जएतन्हि.
उपन्यासकार चंदना गोस्वामी (असमिया), सुब्रत मुखोपाध्याय (बांग्ला), जोध छी सनसन (मणिपुरी) आओर डी. सेल्वराज (तमिल) के संग चंद्रकांत टोपीवाला (गुजराती) के समालोचनात्मक कृति आओर शैफालिका वर्मा (मैथिली) के आत्मकथा के लेल पुरस्कृत कएल गेलन्हि.
जयंत पवार (मराठी), उदय थुलुड (नेपाली), गौरहरि दास (ओडिया), गंगाधर हांसदा (संथाली), इंद्रा वासवानी (सिन्धी) आओर पी सुब्बारामय्या (तेलुगु) के कहानी संग्रह के लिए सम्मान मिलतन्हि.
18 फरवरी के दिल्ली मे ई पुरस्कार देल जएतन्हि. पुरस्कार मे उत्कीर्ण ताम्रफलक, शाल आओर एक लाख रूपया देल जएतन्हि.
एकरे संग साहित्य अकादमी युवा पुरस्कार कुणाल सिंह (हिन्दी), अमन सेठी (अंग्रेजी), परगट सिंह (पंजाबी), दिगंत लावारी (बोडो), और सुश्री मलारवती (तमिल) को उपन्यास, कमल कुमार तांती (असमिया), यश रैणा (डोंगरी) जतुष जोशी (गुजराती), आरिफ राजा (कन्नड), अरूणाभ सौरभ (मैथिली), सुश्री लोपा आर. (मलयालम), ओम नागर (राजस्थानी) आओर प्रवीण पंड्या (संस्कृत) के कविता संग्रह, सादिक हुसैन (बांग्ला) एवं सृष्टिश्री नायक के कहानी संग्रह, फारूख शाहीन (कश्मीरी) एवं नमन धावस्कर सावंत (कोंकणी) के साहित्यिक आलोचना, धर्मकीर्ती सुमंत (मराठी) के नाटक आओर गजन्फर इकबाल (उर्दू) के निबंध के लेल युवा पुरस्कार देल जएतन्हि.
अनुवाद के लेल साहित्य अकादमी पुरस्कार रामजी तिवारी (हिन्दी), एमएल तंगप्पा (अंग्रेजी), महेंद्र नारायण राम (मैथिली), पूर्ण शर्मा ‘पूरन’ (राजस्थानी), सतीश कुमार वर्मा (पंजाबी), भागीरथी नंद (संस्कृत), अतहर फारूखी (उर्दू), गीता उपाध्याय (नेपाली), हिरो ठाकुर (सिंधी), प्रशांत कुमार मोहंती (ओड़िया), जी. नंजुन्दन (तमिल), आर वेंकटर राव (तेलुगु), पंकज ठाकुर (असमिया), ओइनम नीलकंठ सिंह (बांग्ला), स्वर्णप्रभा चैनारी (बोड़ो), शशि पठानिया (डोगरी), शालिनी टोपीवाला (गुजराती), केके नायर एवं अशोक कुमार (कन्नड), अब्दुल अहद हाजिनी (कश्मीरी), गुरूनाथ शिवाजी केलेकार (कोंकणी), आनंद (मलयालम), ई. सोनामणि (मणिपुरी), रवीन्द्रनाथ मुमरू (संताली) और शारदा साठे (मराठी) के देल जएतन्हि.
ओना सेव मिथिला सेव मैथिली के तरफ सं एहि बारे मे एकटा शिकायत सेहो मिलल अछि. अहां ओहि शिकायत के देख सकय छी-
I am sending you the news clipping to make you aware of what is happening in Maithili language in Sahitya Akademi. The annual award of Sahitya Akademi is yet to be declared by the executive council of the Sahitya Akademi but in Maithili its convener Vidyanath Jha Vidit has already leaked this report to the media. Sir, this report mentions that the book over which Shefalika Verma was given award has been published by the Sekhar Prakashan. We Maithil suspect that Mr Vidit has some dubious dealing with Sekhar Prakashan in managing the award. It is a serious matter that how such a confidential report was deliberately leaked to the media. We strongly object this matter an action should be initiated against Mr Vidit.
-save Mithila save Mithila


text:
नवका- पुरनका लेख सर्च करु...
छा गेल महुआ... Chhaa Gel Mahua
एहि मास के 11 तारीख के लांच भोजपुरी के पहिल चैनल ' महुआ ' छा गेल अछि. यूपी... बिहार के तs गप्प छोड़ु दिल्ली... मुम्बई या बाहर रहय वाला भोजपुरी... मैथिली भाषी लोकक बीच ई धूम मचा देने अछि. भोजपुरी के पहिल चैनल होए के फायदा एहि चैनल के जमि के मिलि रहल अछि. ई बात नहिं छै जे सिर्फ भोजपुरी भाषा के जानय वाला लोक सभ देखि रहल छथिन्ह. एहि चैनल के यूपी... बिहार आओर एतय के बाहर रहय वाला दोसर भाषा के लोक सभ सेहो खूब चाव सं एकर कार्यक्रम सभ के आनंद लs रहल छथिन्ह.
ओना हिन्दी जानय वाला लोक सभ के भोजपुरी जानय मे बेसि दिक्कत नहिं होय छन्हि... किएक तs भोजपुरी फिल्म के लs क लोक सभ मे भोजपुरी पहिने सं बड़ लोकप्रिय अछि. मुम्बइया मायानगरी मे बनल भोजपुरी फिल्म खूब हिट सेहो रहल अछि आ पाई सेहो खूब कमाएल अछि. एहि लs क कहि सकय छी जे भोजपुरीके बाजार पहिने सं छल मुदा एकर पहचान नहिं भेल छल आ सेहो कहि सकय छी जे एकर कोई गोटा फायदा नहिं उठयलाह. महुआ लांच करय लेल महुआ मीडिया प्राइवेट लिमिटेड के प्रबंध निदेशक पीके तिवारी जी धन्यवादक पात्र छथिन्ह. हुनकर अथक प्रयास सं ई चैनल समय पर आबि गेल. एकटा नवका बाजार मे घुसय के हिम्मत करय लेल हिनका जतेक बघाई देल जाए कम होएत. किएक तs एकटा चौबीसों घंटा वाला चैनल चलानाय कोनो हंसी -मजाकक चीज नहिं अछि. करोड़ों रुपया खर्च होए छै. एहि चैनल पर शुरुआती तौर पर करीब 75 करोड़ रुपए खर्च भेल अछि. पीके तिवारी जी उत्तर प्रदेश के गाजीपुर सं छथिन्ह आ 1986 मे एकटा फिल्म न्यू दिल्ली टाइम्स सेहो बना चुकल छथिन्ह.
महुआ चैनल यूपी... एमपी... बिहार... झारखंड... उत्तराखंड... दिल्ली आओर देश- विदेश मे रहय वाला करीब 20 करोड़ लोक के टार्गेट कs शुरू कएल गेल अछि. अगर चैनल एहि टार्गेट वर्ग के अपना दिस लाबय मे सफल रहैत अछि तs ई एकटा बड़का गप्प होएत. ओना जेहि हिसाब सं अखन एहि चैनल सं लोक जुड़ल अछि ओहि सं लगैत अछि जे एहि टार्गेट के पूरा कए लेल जाएत. मुदा एहि के लेल समाचार सं लs क प्रोग्रामिंग तक सभ ठाम कसावट जरूरी अछि. कार्यक्रम जतेक कसल रहल ओतेक लोक जुड़ल रहत आओर लोक एहि सं जुड़ल रहय... दर्शक बनल रहय एकरा लेल कार्यक्रम मे रोचकता बनल रहय ई जरूरी अछि. लोक महुआ सं केना बान्हल रहय ई हिनका सभ के सोचय पड़तन्हि. बीचबीच मे सर्वे करा लोकक पसंद...नापसंद के जानय के कोशिश करय पड़तन्हि. ओना अखन एकर समाचार... कार्यक्रम... गीत संगीत... भोजपुरी फिल्म... धारावाहिक सभ नीक लगि रहल अछि. भ सकय अछि जे अखन नव होय के कारण लोक सभ उत्सुकतावश बेसि देखय होयथिन्ह. मुदा अगर सभ किछ नीक रहत... कार्यक्रम के गुणवत्ता नीक होएत.. प्रोडक्शन उच्च स्तरीय रहत तs लोक जुड़ल रहताह. एहि के लेक लोकक भागीदारी वाला कार्यक्रम सभ सेहो शुरू करय के जरूरत अछि जाहि सं बेसि सं बेसि लोक सीधातौर पर चैनल सं जुड़ि सकथिन्ह.. चाहे ओ फोन... ईमेल आ टॉकशो सं होय.
ई जरूर छै जे भोजपुरी चैनल बाजार मे पहिल चैनल होए के फायदा महुआ के मिलि रहल छै... मुदा चैनल के अपना तेवर बना कs रखय के जरूरत छै... ओहि मे आओर पैनापन... धार लाबय के जरूरत अछि. कनि ठंडयलौं क पाछां भs जाएब आओर दर्शक घसकनाय शुरू भs जाएत. किएक तs लाइन मे कएटा आओऱ चैनल अछि. जल्दीए दुटा आओर भोजपुरी चैनल आबय वाला अछि... हमार टीवी आओर गंगा टीवी. एकटा म्यूजिक चैनल सेहो आबय वाला अछि. भोजपुरी के एकटा म्यूजिक चैनल संगीत भोजपुरी त आबिओ चुकल अछि. महुआ के खुद अलग सं न्यूज़... फिल्म आओर म्यूजिक चैनल लाबय के विचार छै. भs सकय अ दीपावली तक हिनकर एकटा आओर चैनल लांच सेहो भs जाए. हमार टीवी... पॉजीटिव टेलीविजन लिमिटेड .... नॉर्थ ईस्ट टीवी (एनईटीवी) लsक आबि रहल अछि. ई कांग्रेस नेता मतंग सिंह जी के छनि. हमार टीवी के कामकाज देख रहल छथिन्ह कुमार संजॉय सिंह. कुमार संजॉय सिंह एहि सं पहिने एनडीटीवी आओर आजतक सं जुड़ल छलाह. जखन कि गंगा टीवी के प्रमुख छथिन्ह एस एन विनोद. विनोदजी कइटा पेपर जुड़ल रहल छथिन्ह.
चलु जे होय भोजपुरी त आबि गेल... आबिए नहिं गेल छा गेल. मिथिला आओर मिथिला सं बाहर रहय वाला मैथिल लोक सभ सेहो मैथिलीक चैनल नहिं होबाक कारणे एकरे आनंद लs रहल छथिन्ह. मैथिली मे चैनल के सेहो जरूरत अछि. आब देखल जाए जे कोन गोटा एकर भार अपना कंहा पर लै छथिन्ह. ओ ना हमरा सभ सं जहिआ कोनो तरहक मदद के जरूरत होए हम तैयार छी. मैथिली मे आधा घंटाक बुलेटिन के संग सहारा समय बिहार झारखंड के तरफ सं नीक प्रयास भेल रहय मुदा आब ई बंद भ गेल अछि. ओना नेपाल वन...टीवी लाइव पर सांझ मे मैथिलीक कार्यक्रम जारी अछि आओर अपन ओमजी खूब नीक एंकरिंग कs रहल छथिन्ह. त अपन भाषा मे सेहो कार्यक्रम आओर समाचारक आनंद लिअ. हम चलय छी. जय जय राम... जय श्री राम.
4 टिप्पणियां:
maithili me ehan channel nahi khujat.जवाब देंहटाएं
sahara me samay mithilanchal bann bha gel ki? bar nik karykram hoit chhal, pher shuru karu ne.
bahut nik lagal ahank news collection aa parstuti.जवाब देंहटाएं
Dhanyabad
Ashutosh Choudhary
Silvassa(D&NH)
+919825111656
Bhaut nik lagal.जवाब देंहटाएं
Dhanyabd
ashutosh Choudhary
Dadra and Nagar Haveli
- बेनामी30 अगस्त 2008 को 7:04 pm
aab maithili news channel ker taiyari karee.GOPAL PRASAD.CHIEF CO-ORDINATOR,WWW.mithilavihar.com.09313661375,09211309569जवाब देंहटाएं


text:
आब महामारी केर खतरा बढ़ल
कोसी केर बाढ़िक पानि आब कम भs रहल अछि. मुदा खतरा अखन कम नहिं भेल अछि. फेर पानि आबय केर खतरा अखन बनल अछि. ओना पानि कम भेलाह सं पानि सं होय वाला बीमारी सभ पैर पसारय लागल अछि. उल्टी कै...दस्त...जॉंडिस...मलेरिया सभ के प्रकोप बढ़ि गेल अछि. डायरिया के कइटा मामला सेहो पता चलल अछि. मुदा अस्पताल आओर राहत शिविर केर हाल नीक नहिं अछि. डॉक्टर आओर दवाई दुनु केर कमी अछि. ओना सरकार के दावा अछि जे डॉक्टर आओर दवाई केर एतेक व्यवस्था अछि जे महामारी नहि फैलत. मुदा दवाई आओर डॉक्टर के व्यवस्था सभतर नहिं दिख रहल अछि. दूर दराज के इलाका मे त हाल आओर खराब अछि. बीच-बीच मे तेज गर्मी... भारी झमैटिगर पानि भेलाह सं हाल से खराब अछि. लोक बीमार भs रहल छथिन्ह. ककरो बुखार त ककरो डायरिया धइने अछि. ओना एनजीओ सभ सेहो डॉक्टर...दवाई भेज रहल छथिन्ह मुदा ओ सभ बेसि शहर मे छथिन्ह. राहत शिविर सेहो बेसि शहर मे लागल अछि. कई ठाम त फर्जी लोक सभ के राहत... सामान लेबय केर खबर सेहो मिलल अछि जाहि सं सही लोक के राहत नहिं मिलि रहल अछि. सही लोक तक सामान नहिं पहुंच पाबि रहल अछि. जे दवाई सामान आबि रहल अछि रास्ता मे फर्जी लोक सभ एकटा झूंड बना अपना के पीड़ित बता सामान लs लैत छथिन्ह. बाढ़िक अएला एक मास भs गेल. एतेक दिन कष्ट मे रहला... पानि मे रहला केर कारणे लोक के हाल ओहिना खराब अछि. जे किछ खा-पिब कs दिन गुजारि रहल छथिन्ह एहि मे अखन तक लोक के लेल राहत केर नीक सं व्यवस्था नहिं भेलाह सं लोक बेसि कमजोर भ रहल छथिन्ह आ बीमार पड़ि रहल छथिन्ह. पानि ठमकला सं सेहो पानि वाला कई तरहक बीमारी फैलि रहल अछि. पानि कम भेलाह सं नाव... मोटरवोट के चलनाय मे सेहो परेशानी आबि रहल अछि ताहि कारणे गाम घर दिस राहत सेहो नहि जा पाबि रहल अछि. सड़क... रेलक पटरी सेहो बहल अछि. कतहुं जाएल जाए त केना.


text:
बलुआ बाजार, सुपौल : भारत कें ओलिपिंक मे स्वर्ण पदक दियाब’बला महान हॉकी खिलाड़ी ध्यानचंद सिंहक प्रति सम्मान जतेबाक उद्देश्य सं 29 अगस्त कें सभ वर्ष भारत मे खेल दिवस के रूप मे मनाओल जाइत अछि। क्रीड़ा भारती नामक संगठन ऐ बेर पूरे भारत मे 29 अगस्त सं खेल पखवाड़ाक रूप मे मना रहल छल। एकर समापन 11 सितंबर कें भेल। 29 अगस्त सं 11 सितंबर धरि देशक विभिन्न विद्यालय आ स्पोर्ट्स क्लब मे जा क’ विभिन्न तरहक खेलक आयोजन कयल गेल। जनतब दी जे क्रीड़ा भारती एकटा श्राष्ट्रीय स्तर केर संगठन अछि। ऐ संगठन केर माध्यम सं युवा सभ कें शारीरिक आ मानसिक विकासक लेल प्रशिक्षण देल जाइत अछि। सिमराहीक ‘द फरफेक्ट इंग्लिश एकेडमी’ मे 14 दिन सं चलि रहल कार्यक्रमक समापन शनि कें भेल। ऐ कार्यक्रम मे स्कूलक – छात्र – छात्रा लोकनि बढ़ि – चढ़ि क’ नामांकन करौलनि। जीत’ बला छात्र – छात्रा लोकनि कें मेडल आ मोमेंटम द’ क’ सम्मानित कयल गेल। सम्मानित होम’ बला छात्र-छात्रा मे सुमन कुमार, दीपक कुमार, ऋषभ कुमार, गौरव कुमार आदि छथि। ऐ अवसर पर स्कूलक मैनेजिंग डायरेक्टर दीपक कुमार गुप्ता कहलनि जे खेल आ खिलाड़ी सबहक लेल हम हरदम उपलब्ध रहैत छी। आहां सभ खेल पर ध्यान दियौ हम आयोजन करबैत रहब। ओ छात्र – छात्रा लोकनि कें शुभकामना दैत हुनकर सबहक उज्ज्वल भविष्यक कामना केलनि। ऐ अवसर पर क्रीड़ा जिला मंत्री मुकुंद दास कहलनि जे स्वस्थ शरीर स्वस्थ मनक वास होइत अछि। एकटा नीक खिलाड़ी जिम्मेवार छात्र होइत अछि। क्रीड़ा भारती विभिन्न तरहक खेलक आयोजन करबा लेल कृत संकल्पित अछि। ऐ अवसर पर क्रीड़ा भारतीक जिला उपाध्यक्ष संजय सिंह कहलनि जे तेजी सं बदलैत दुनियांक संग हम अपन संस्कृति बिसरल जा रहल छी। हमर संस्कृति मे खेलक सेहो बहुत महत्वपूर्ण भागीदारी रहल अछि। जं कोनो व्यक्ति शारीरिक रूप सं स्वस्थ नहि रहैत अछि त’ ओकरा मानसिक तनाव जल्दिए जकड़ि लैत अछि। खेल सं शरीर स्वस्थ रहैत अछि आ खेल ओकरा कोनो काम करबा मे सक्षम बनबैत अछि। जहनकि कार्यक्रम कें संबोधित करैत प्रधानाध्यपक अमित कुमार कहलनि जे खिलाड़ी कहियो बूढ़ नहि होइत अछि। खेल कें अपन जीवनक अंग बनाबी आ अभिभावक लोकनि कम सं कम एक घंटा अपन बच्चा कें मैदान मे पठाबथि। ऐ अवसर पर शिक्षक मधुर कुमार सन्नी, संतोष कामती, सुबोध कुमार, जोली वर्मा, बेबी सिंह, अर्पणा कुमारी एवं अन्य शिक्षकगण, छात्रा – छात्रा आ अभिभावक लोकनि उपस्थित छलाह।
2,789 total views


text:
सुगना फटल -पुरान वस्त्र पहिरने,धुल सँ लतपथ शरीर मे रोडक किनार रात्रिक आठ बजे बैसल छल , भुख सँ छडपटा रहल छल , माथा सँ पसीना टप टप चुबैत छेलैय । घुमैत घुमैत ओकरा चक्कर आइब गेल रहैय ,माथ पर हाथ दय सोचैय लागल जे आइयो भुखले रऽह पडत ।
सामने ड्योही जाका भुकभुक इजोत नजैर पडलैय , सोचलक चलि क देखियै कोनो भोज भातक इंतजाम छय कि ? दुरैह सँ देखलक लोक सभ ठार भ क हाथ मे थारी ल क खा रहल अछि । सोचलक हमहु जाईत छी किछु मांगि आबि आ अपन छुद्धा के शांत क लिऽ । आगु बढल पता चललैय इन्जीनियर महेश बाबुक बेटी पिंकी केर आठम जन्म दिवस छीयैन । सैंकडो गाडिक धरिया धसान अछि । सऽब अपन अपन काज मे मस्त अछि । कियौ उपहार भेंट कऽ रहल छथि त कियौ भोजन क रहल छथि , किछु गोटे नृत्य करऽ मे व्यस्त छथि । आगु बढल सबसँ नजैर चोरबैत थारिक समीप पहुंचल , एतबा मे महेश बाबुक नजैर ओकरा पर पडल , जोर सँ बजला रे अनुराग देखहि त के आबि गेलउ । वैइला ऐकरा , जकरा मऽन होईत छव आइब जाइत छौव ।गेटक चौकिदारक नजैर अहि पर नञ छौव कि । सुगना डर सँ कपैइत तिरपालक ओहार भऽ गेल ।अनुराग के भेलनि जे ओ चलि गेल , ओ इम्हर ओम्हर देखि नृत्य मे मस्त भऽ गेलथि ।
किछु कालक बाद सुगना फेर हिम्मत कैयलक ।आगु बढितैय महेश बाबु जे एकटा साहेब के विदा कऽ रहल छला हुनकर नजैर फेर सँ सुगना पर पडलैन । तामस सँ लहलहाईत महेश बाबु ओकल गट्टा पकरि, घिसियाबऽ लगला , सुगना कनैत कंपैत बाजल "मालिक छोइर दिऽय भुख लागल अछि थोडबे दऽ दिऽय , हम जतैक खायब ओहि सँ बेसि तऽ आहाँ फेंक देबैय ।" महेश बाबु गरजैत बजला " हम कतबौ फेंक देबैय तकर हिसाब तु के रखनाहर छै रे बेहुदा , कतौ पैर उठा कऽ चलि आबैत छै , धर्मशाला छैयैय कि ? " सुगना के बाहर निकालैइत , चौकीदार चे फटकारैत फेर सँ मेहमानवाजी मे जुटि गैलैथि ।
पिंकी एकटा थारी मे व्यंजन लैइत छलि , "अंकल और थोडा देना" भेन्डर सँ मुस्कुराइत पिंकी कहलक । सऽब सामाग्री लऽ कऽ पिंकी ओहि गेट सँ बाहर निकलल जाहि पर चौकिदार नञ छल । शायद सुगना आ महेश बाबुक सऽब क्रियाकलाप पर पिंकी केर नजैर छलैय । पिंकी देखलक जे सुगना एकटा पाथर पर पेट पकरि कानि रहल अछि ।नोर सँ ओकर मैल वस्त्र बोदैइर भऽ गेल छल ।
पिंकी केर ह्रदय कांपि उठल , पिंकी ओकर नोर पोछैइत भोजनक थारी बढबैत , मुस्कुराइत भोजनक लेल आग्रह केलक ,। सुगना अहि स्नेह के देखि कँ अश्रुधारा बहबऽ लागल , ओकरा सत्तर सालक उम्र मे पहिलबेर सच्ची मानवताक साक्षत् दर्शन भेल ।
दु चारि कौड खेलाक बाद सुगना के हिचकी आईब गेलैय ,पिंकी झट जल लाबैइ लेल पाछु घुमल कि दृश्य देखि क चौंकि गेल , डर सँ ओकर देह पानि पानि भऽ गेलैय । महेश बाबु पाछु मे ठारह भेल आंखि लाल पियर कयनै छला ।
मुदा इ कि ? अचानक महेश बाबुक आंखि सँ बऽह लागल , पानिक बोतल सुगना दिस बढबैत पिंकी सँ लिपटि कानऽ लगला । हुनक घमंड चुर-चुर भऽ गेल छल । पिंकी हुनकर नोर पोछैत बाजल ।
"बाबुजी सभके भोजन करबैय सँ बेसि जरूरी अछि जे भुखल छथि तिनका भोजन कराबि "
महेश बाबु बिना किछु बजनै सर नीचा कऽ हामी भरला आ पिंकी के गला सँ लगबैत सुगना सँ माफी मांगैत चलि देला ।
__घनश्याम झा (दरभंगा


text:
प्रधानमंत्री नरेन्द्र मोदी कहला कि अपने ऑपरेशन कखन कार्बाबैत छी ? जखन अपनेक शरीर स्वस्थ रहैत अछि। नोटबंदीक लेल नीक अर्थव्यवस्थाक जरूरत छल आर सही वक्त सेहो छल। आगा ओ कहला कि ई डेग बिल्कुल सोईच - बुझिके उठाओल गेल छल। ई निर्णय दिवाली के बाद लेल गेल, जखन देशभरी मे व्यापार जोर पकड़ने छल।
मोदी कहला कि स्वच्छ भारत के तरह नोटबंदीक डेग भारत क' (भ्रष्टाचार आर काला धन) से स्वच्छ करबाक लेल उठाओल गेल छल, जाहिक राजनीतिक जोखिम बुझैत छी। मुदा हमरा चुनावक चिंता नहि अछि। हमरा अप्पन देशक चिंता अछि।
मोदी विपक्ष से 'मुख्यधारा मे जुड़ैत अप्पन देशक विकास मे योगदान करबाक आग्रह केलैन्ह।' आगा ओ कांग्रेस उपाध्यक्ष राहुल गांधी पर सेहो हुनक भूकंप बला बयान पर निशाना साधलैन्ह। संसद के शीतकालीन सत्र मे विपक्षक विरोध के कारण काज नहि होयबाक ल'के कहला कि हम चर्चाक लेल तैयार छलहुँ, मुदा विपक्ष क' टीवी चैनल सभके बाइट्स देबाक बेसी चिंता छल।


text:
संपादकीय। 26 जुलाई। [जितमोहन झा (जितू)] ए मेरे वतन के लोगों, जरा आंख में भर लोग पानी, जो शहीद हुए हैं उनकी, जरा याद करो कुर्बानी। ई अगबे एक गीतक लाइन नहि थीक, बल्कि ई शहीद सभक ओहि दुखक दास्तां थीक जाहिके ओसभ सीमा पर हमरा सभक रक्षाक लेल सहने रहथि। पूरा देश सुरक्षित रहिसके ऐहिकलेल भारतीय सीमा पर तैनात सिपाही दिन - राति जागीकेँ नहि सिर्फ हमरा सभक रक्षा करैत छथि बल्कि हमरा सभक खातिर दुश्मन सभक गोली सेहो अप्पन सीना पर खैत छथि। आए 26 जुलाई के दिन ओहि शहीद जवान सभक शहादतक दास्तां बयां क' रहल अछि।
जाहि समय कारगिल युद्ध चलैत छल, पूरा देश म' देशप्रेम केर भावना लहर लैत छल। सभक मोन म' एतबे छल भारत क' चाही कि पाकिस्तान क' नेस्तनाबूद क' दिआ। सभ जगह सिर्फ कारगिल युद्ध के चर्चा चलैत छल। बहिन सभ सीमा पर युद्धरत जवान सभक लेल राखी भेजना छलीह। जहिना कुनू शहीद जवान के पार्थिव शरीर आबैत छल, लोग देखबाक आओर सलामी के लेल दौर पड़ैत छल। लोग सभ अपन घर म' खाद्य सामग्री केर भंडारण क' लेना छल। कर्फ्यू के आशंका बनल छल। हर कियो पाकिस्तान क' गारि दैत देखकर दैत छल। मीडिया म' स्थानीय खबैर सेहो अगबे कारगिल के संबंध म' आबैत छल।
देश भरिमे हर बरख 26 जुलाई के दिन कारगिल विजय दिवस के रूप म' मनाओल जाएत अछि। बरख 1999 म' पाकिस्तानी सेना आओर कश्मीरी उग्रवादी सभ कारगिल म' नियंत्रण रेखा पार करि भारत के सरजमीं पर कब्जा करबाक कोशिश केना छल। जाहिक फलस्वरूप भारत आओर पाकिस्तान के बीच मई सँ ल'क' जुलाई धरी (तीन मास) युद्ध भेल छल। 26 जुलाई दिन भारत एहि युद्ध म' जीत हासिल कएलनि। मुदा जीतक संगे एहि युद्ध म' देश के सैकड़ों जवानक शहीद होयबाक दर्द सेहो शामिल छल। ओहिये स' 26 जुलाई के दिन कारगिल शहीद सभके नमन करैत पूरा देश म' एहि दिन क' कारगिल विजय दिवस के रूप म' याद करैत शहीद जवान सभके श्रद्धांजलि देल जाएत अछि। आई 18हम कारगिल विजय दिवस थीक। देशक वीर अमर शहीद जवान सभके सत - सत नमन।


text:
नवका- पुरनका लेख सर्च करु...
Kaathak lok
दिल्ली बनल मिथिला... 6 अगस्त के मंडी हाउस के श्रीराम सेंटर मे जे हाल छल ओकरा देखि कहि सकय छी जे ओहि समय दिल्ली मिथिला मे बदलि गेल छल. लागैत छल जेना सभ मैथिल लोकनि एहिठाम आबि गेल छथिन्ह. मुसलाधार पानि होय के बादो श्रीराम सेंटर मे खड़ा होए के जगह नहिं. हमहुं पानि मे भिंगैंत जेना-तेना पहुंचलौं. मुदा हॉल में घुसला के बाद इहो बिसरि गेलहुं जे कपड़ा भींग चुकल अछि. मैथिली नाटक आओर गीत नाद सं पूरा माहौल मे मिथिलाक महक... मिठास घुलि गेल रहय. लगते नहिं छल जे मिथिला के बाहर छी. लागैत छल गामे-घर में कोनो नाटकक आनंद लs रहल छी.
मैथिली भोजपुरी अकादमी के दु दिनक कार्यक्रमक मे पहिल दिन विदेसिया भेल आ दोसर दिन रहल मैथिली... मिथिला केर नाम. सुपरिचित युवा रंगकर्मी प्रकाश झा के निर्देशन मे महेन्द्र मलंगिया जीक 'काठक लोक' क एहन जीवंत मंचन भेल जे सभ दर्शक लोकनि एहि मे रमि गेलाह. लगैत छल जेना पूरा मिथिला एहि ठाम आबि गेल अछि. दर्शकक संग-संग कलाकार लोकनि सेहो खूब आनंद उठएलाह. ई नाटक मिथिलाक चर्चित लोककथा कठरी बाबा के आधार लs क लिखल गेल अछि. एकर भाव मे ई अछि जे सत्य के असत्य सं दबायल नहि जा सकैत अछि... जोर जबरदस्ती सं सत्य के खत्म नहिं कएल जा सकैत अछि... सत्य आखिर सत्ये होएत अछि... आओर देर सबेर ई सामने जरूर आएत ... सत्य के जीत जरूर होएत... आओर असत्य के हार. एहि तथ्य के उजागर करय वाला काठक लोक नाटक में सभस प्रभावी रोल छलैनि दानी बाबू...साधु आओर रीता देवी क. साधु केर भूमिका में मुकेश झा सभस बेसि थपड़ी बटोरलाह. हिनकर अंदाज सभ सं निराला रहल. हिनकर हास्य सं भरल रोल पर दर्शक सभ बेर- बेर थपड़ी बजाबैत रहलथिन्ह. दानी बाबू के रोल में नीलेश दीपक जी आओर रीता देवी के भूमिका में ज्योति वत्स जी प्रभावी रहलाह. एकर अलावा हीरा लाल...दमड़ी कांत आओर सरदार के भूमिका सेहो नीक रहल. निर्देशक काफी कसल छल. नाटक शुरू सं अंत धरि लोक के अपना में बान्हले रहल. दर्शक सभ एकदम सं रमल रहलाह. दर्शक उत्साह सं निर्देशक महोदय आओर अकादमी सं जुड़ल लोक सभ सेहो बड़ उत्साहित छलाह. नाटकक शानदार प्रस्तुति केर बाद गीत नादक कार्यक्रम भेल. एहि मे सुन्दरम ... सुश्री राखी ... सुश्री अंशुमाला आओर कल्पना मिश्रा जी अपन सुन्दर आवाज... मीठ बोल सं दर्शक के झुमय लेल मजबूर कए देलथिन्ह. हम तरुणी पिया बालक पर खूब थपड़ी बाजल. मैथिलीक मिठास सं भरल गीत सुनि मन गदगद भ गेल. एहि तरहक कार्यक्रम बेर- बेर होबाक चाही जाहि सं मिथिला सं बाहर रहय वाला लोक सभ के गाम घर के कमी बेसि नहिं अखरय.
मैथिली भोजपुरी अकादमी के दु दिनक कार्यक्रमक मे पहिल दिन विदेसिया भेल आ दोसर दिन रहल मैथिली... मिथिला केर नाम. सुपरिचित युवा रंगकर्मी प्रकाश झा के निर्देशन मे महेन्द्र मलंगिया जीक 'काठक लोक' क एहन जीवंत मंचन भेल जे सभ दर्शक लोकनि एहि मे रमि गेलाह. लगैत छल जेना पूरा मिथिला एहि ठाम आबि गेल अछि. दर्शकक संग-संग कलाकार लोकनि सेहो खूब आनंद उठएलाह. ई नाटक मिथिलाक चर्चित लोककथा कठरी बाबा के आधार लs क लिखल गेल अछि. एकर भाव मे ई अछि जे सत्य के असत्य सं दबायल नहि जा सकैत अछि... जोर जबरदस्ती सं सत्य के खत्म नहिं कएल जा सकैत अछि... सत्य आखिर सत्ये होएत अछि... आओर देर सबेर ई सामने जरूर आएत ... सत्य के जीत जरूर होएत... आओर असत्य के हार. एहि तथ्य के उजागर करय वाला काठक लोक नाटक में सभस प्रभावी रोल छलैनि दानी बाबू...साधु आओर रीता देवी क. साधु केर भूमिका में मुकेश झा सभस बेसि थपड़ी बटोरलाह. हिनकर अंदाज सभ सं निराला रहल. हिनकर हास्य सं भरल रोल पर दर्शक सभ बेर- बेर थपड़ी बजाबैत रहलथिन्ह. दानी बाबू के रोल में नीलेश दीपक जी आओर रीता देवी के भूमिका में ज्योति वत्स जी प्रभावी रहलाह. एकर अलावा हीरा लाल...दमड़ी कांत आओर सरदार के भूमिका सेहो नीक रहल. निर्देशक काफी कसल छल. नाटक शुरू सं अंत धरि लोक के अपना में बान्हले रहल. दर्शक सभ एकदम सं रमल रहलाह. दर्शक उत्साह सं निर्देशक महोदय आओर अकादमी सं जुड़ल लोक सभ सेहो बड़ उत्साहित छलाह. नाटकक शानदार प्रस्तुति केर बाद गीत नादक कार्यक्रम भेल. एहि मे सुन्दरम ... सुश्री राखी ... सुश्री अंशुमाला आओर कल्पना मिश्रा जी अपन सुन्दर आवाज... मीठ बोल सं दर्शक के झुमय लेल मजबूर कए देलथिन्ह. हम तरुणी पिया बालक पर खूब थपड़ी बाजल. मैथिलीक मिठास सं भरल गीत सुनि मन गदगद भ गेल. एहि तरहक कार्यक्रम बेर- बेर होबाक चाही जाहि सं मिथिला सं बाहर रहय वाला लोक सभ के गाम घर के कमी बेसि नहिं अखरय.
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
केंद्रक सौतेला व्यवहार...बिजली कोटा मे कटौती
बिहार सं खबर आबि रहल अछि जे केंद्र सरकार बिहार के बिजली कोटा मे करीब 100 मेगावाट के कटौती करि देलक अछि. बिहार के मुख्यमंत्री पिछला दिन दिल्ली मे प्रधानमंत्री आओर दोसर मंत्री से मिल क बिहार के लेल विशेष दर्जा आओर बिजली... कोयला संग दोसर सुविधा के मांग करलखिन्ह.
मुदा केंद्र सरकार के बिहारक संग पक्षपात पूर्ण रवैया देखिऔ जे ओ बिहारके आओर बिजली देबय के जगह अखन तक बिहार के बिजली मिलय के जे कोटा छल ओहु मे100 मेगावॉट के कटौती करि देलक. ई बिहार के संग सरासर सौतेला व्यवहार अछि.
केंद्र के एहि कदम के बीजेपी... जेडीयू... आरजेडी...एलजेपी के संग... राज्य के कांग्रेसी नेता सभ के सेहो विरोध करबाक चाही. नहि त कांग्रेस के जेहो चारिटा सीट मिलल अछि ओहो खत्म भ जाएत . तखन फेर बिहार मे कांग्रेस के कोनो नाम लेबय वाला नहि रहत.
बिहार मे अखन पटवन के समय अछि. किसान भाई लोक सभ पटवन मे लागल छथिन्ह. एहन मे बिजली कोटा मे कटौती सं जेहो कनि दू-चारि घंटा बिजली मिलैत अछि ओहो नहि मिलत. महंगाई के कारण डीजल... पेट्रोलक दाम ओहिना आसमान पर अछि.
बिहार मे अखन विद्यार्थी सभ के लेल पढ़ाई...परीक्षा के समय अछि. आब लाइने नहि रहत तं पढ़ाई कि होएत ? मटिआ तेल भगवाने भरोस मिलैत अछि. राशन...कोटा के दोकान मे मास-दू मास पर दू -चारि लीटर मटिआ तेल मिलैत अछि. ओहि सं कि होएत?
केंद्र सरकार ऊर्जा मंत्रालय के एहि फैसला पर आब बिहार सरकार काल्हि विरोध जताएत. मुख्यमंत्री सेहो ऊर्जा मंत्री सं शिकायत करि सकय छथिन्ह. लsदsक ई मामला काल्हि सं गरमाएत. अहां सभ सेहो केंद्र के एहि कदम के विरोध के लेल आगां आउ.
भ्रष्टाचार... महंगाई... कालाधन... 2जी... स्विस बैंक... राडिया टेप... आदर्श घोटाला मे फंसल केंद्र सरकार लोक के ध्यान एहिपर हटाबय लेल दसटा तरीका अपना रहल अछि. लोक के ध्याम भटकाबय के कोशिश करि रहल अछि.
मुदा अहां सभ के ओहि सं नहि हटैत एहि पर सेहो विरोध जताबय के जरूरत अछि. केंद्र सरकार के एहि कदम के जतेक विरोध भ सकय करय लेल आगां आउ. सभ बिहारी एकजुट होए. बिहार के संग आब आओर पक्षपात बर्दाश्त नहि कएल जाएत.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
१ अक्टुबर
१ अक्टुबर ग्रेगोरियन क्यालेन्डरक अनुसार सालक २७३अम दिन छी (२७४अम लिप वर्ष सभ मे)। सालमे अखन आर ९२ दिन बाँकी अछि।
प्रमुख घटनासभ[सम्पादन करी]
- १८५४- भारत मे डाक टिकटक प्रचलन आरम्भ भेल छल। टिकट पे [[महारानी विक्टोरिया]क सिर आर भारत बना होएत छल। एकर मूल्य आधा आना (1/32 रुपियाँ) छल।
- १९२२- गुरजिएफ फ्रांस क फॉनटेनब्लियू मे मनुष्य क सामंजस्यपूर्ण विकासक लेल अपन संस्थान खोल्ला गेल ।
- १९४९- चीन जनवादी गणराज्यक स्थापना। चीन मे कम्युनिस्ट पार्टी क शासन आरम्भ।
- १९६७- भारतीय पर्यटन विकास निगम क स्थापना भएल।
- २०००- सिडनी मे २७वाँ ओलम्पिक खेल सम्पन्न भएल छल।
जन्म[सम्पादन करी]
- १८४७- एनी बेसेंट, थियोसोफिकल सोसायटी क अध्यक्ष,
- १९१९- मजरुँ सुल्तानपुरी, हिन्दी चलचित्रक प्रसिद्ध गीतकार
- १९२२- बर्क मार्शल, अमेरिकी वकील और राजनितिज्ञ (मृ. २००३)
- १९२४- जिमी कार्टर, अमेरिकी राजनेता एवं संयुक्त राज्य अमेरिका क ३९वा राष्ट्रपति
- १९४५- राम नाथ कोविन्द भारतक राष्ट्रपति


text:
मुंबई/नव दिल्ली : संगीत प्रेमी टीवी दर्शकक बीच परम्परा ठाकुर खूब चर्चित नाओ भेल अछि. एंड टीवी पर प्रसारित वॉयस ऑफ इंडिया कार्यक्रम मे पूर्णिया जिलाक धमदाहा केर परम्परा ठाकुर अपन गायन सं लाखक लाख लोक कें अपन प्रशंसक बना लेलनि अछि. संगीत प्रतियोगिता मे परम्परा एकमात्र फीमेल आर्टिस्ट बचल अछि. अपन प्रतिभाक बल पर प्रतिष्ठित शो मे स्थान बना परम्परा एखन धरि रेस मे अव्वल बनल छथि. टीम मीका केर परम्परा ठाकुर शो जितबा सं मात्र दू डेग पाछू छथि.
शनि-रवि कें प्रदर्शित होमयबला एहि टीवी शो मे परम्परा कें जितेबाक अपील सोशल मीडिया पर खूब जोर शोर सं कएल जा रहल अछि. एक त' हिनक विलक्षण गायकी लोक कें प्रभावित केने अछि त' दोसर दिस मिथिला मूलक होएबाक कारण सं मैथिल मध्य भोटिंग करबाक अपील सेहो खूब कएल जा रहल अछि. दिल्ली मे पढ़ल-बढ़ल परम्परा मैथिलीक पहिल फिल्म 'ममता गाबय गीत' फेम गीतकार रबीन्द्र नाथ ठाकुर केर पौत्री थिकीह.
शो मे परम्परा ठाकुर केर परफोर्मेंस कें देखैत हिनका वॉयस ऑफ इंडिया टाइटिल केर प्रबल दावेदार मानल जा रहल अछि. मुदा टीवी पर आयोजित एहन प्रतियोगिता मे अंतिम विजेताक निर्णय फोन सं देल भोट करैत अछि आ आब ई शो आ टाइटिल जितबाक लेल परम्परा कें भोटक बेगरता छै. मैथिलजन सं स्वयं रबीन्द्रनाथ ठाकुर परम्परा कें भोट देबाक अपील केलनि अछि.
परम्परा कें भोट करबाक लेल 57575 पर सबसं पहिने VOICEलिखु (कैपिटल मे) तकर बाद स्पेस दऽ कऽ PAR लिखि SMS पठा दियौक. मिस काल लेल 09021103675 पर डायल करू. एक नंबर सँ 99 काल भ' सकैत छैक. शनिक राति 9 बजे जरूर देखू The Voice of india – &TV पर.
परंपराक गीत सुनबा लेल एहि लिंक पर क्लिक करू:
Tags: सिनेमा हालचाल हालचाल : एहिपार


text:
इलाहाबाद जिला
इलाहाबाद जिला भारतक राज्य उत्तर प्रदेशक एकटा प्रमुख आर सभसँ पैग जिला छी। इलाहाबाद सहर एहि जिलाक मुख्यालय आर उत्तर भारतक प्रमुख सहर छी । सन् २०११ क तथ्याङ्क अनुसार इलाहाबाद जिला ८ तहसील आर २० ब्लकमे बिभाजित अछि। इलाहाबाद मण्डलमे तीन जिलासभ छी - इलाहाबाद, फतेहपुर आर कौशाम्बी । कौशाम्बी पहिलक समयमे इलाहाबादक पच्छिमी हिस्सा छल ।
इलाहाबाद जिला तीन प्राकृतिक भागमे बिभाजित अछि - गंगा नदीक उत्तर मे गङ्गापार, यमुना नदीक दक्षिणमे यमुनापार आर दुनोक बीचमे दोआबा क्षेत्र । इलाहाबाद सहरमे गंगा आर यमुनाक विश्व प्रसिद्ध सङ्गम अछि । इलाहाबाद एकटा प्रमुख शिक्षा केन्द्र छी आ इलाहाबाद विश्वविद्यालय आर मोतीलाल नेहरू इन्जिनियरिङ कलेज एहि ठामक प्रमुख शिक्षा संस्थान छी ।
जनसाङ्ख्यिकी[सम्पादन करी]
भारतक सन् २०११ क जनगणना अनुसार इलाहाबाद जिलाक कूल जनसङ्ख्या ५९,५९,७९८ छी ।[१] इलाहाबाद उत्तर प्रदेशक सभसँ बेसी जनसंख्या वाला जिला अछि ।[१]
सन्दर्भ सामग्रीसभ[सम्पादन करी]
- ↑ १.० १.१ "District Census 2011", Census2011.co.in, २०११, अन्तिम पहुँच २०११-०९-३०।


text:
मिथिला राज्य लेल ४ दिना अनशन: - युवा पीढी द्वारा (पृष्ठभूमि आ कार्यक्रम आयोजन: विस्तृत समीक्षा). अनशनकारी कवि एकान्त द्वारा ४ दिनक अनशनक फैसलाक संग मिथिला राज्यक माँग प्रति युवामें चेतना जागृतिक एक महान अवसर भेटल से सोचि जनबरी ९, २०१३ केर 'कन्नारोहट कार्यक्रम'में कार्यक्रमके भव्यतापूर्व आयोजन करबाक निर्णय लेल गेल छल। कवि एकान्तक हृदयमें अनशन प्रति जिम्मेवारी आ कार्यपथ-निर्माण संग योजनाक सुन्दर निष्कर्ष निम्नरूपे कैल गेल छल: "आन्दोलन मे ऐबाक उद्देश्य इहो रहय " मिथिला राज्य लेल संघर्ष आ संघर्ष मे लागल मैथिल आ संगठन के एका "। क्रमशः एका बनय आ से होईत प्रतीत भ रहल अईछ। एहि कार्यक्रम मे जे रहथि मैथिल रहथि। अप्पन पार्टी आ बिचारधारा स उप्पर उठी के एकटा मैथिल मात्र आर किछो नहि। आरंभिक कन्नारोहट आ अप्पन अप्पन क्वाथ के बोकर्लाक उपरांत शुद्ध भय सब मैथिल सभक बिचार रहय जे एहि आन्दोलन के एक भ'य उद्देश्य लेल लाड़ल जाई। प्रवीन भाई के बैजू बाबू सँ सेहो गप्प भेलैन, ओहो आशीर्वाद देलाह आ हुनक समर्थन सेहो भेटल (प्रवीन भाई के वार्तानुरुप आ उपश्थित अमरेन्द्र भाई के कथनानुसार )। ज्ञात हो की एहि आन्दोलन के एकटा मैथिल बनि लड़बाक निर्णय के सर्प्रथम समर्थन पूज्य धनाकर बाबू आ आदरनीय रत्नेश्वर बाबू केने रहथि आ संस्थाक रूप मे AMP के पूर्णिया ईकाई केने अछि। आन्दोलन मे अनशन के एहि अध्याय के संचालन लेल प्रवीन भाई आ दिवाकर भाई मे नीक बहस आ सार्थक बर्तालाप के परिणाम सुखद रहल जे सब अप्पन अप्पन बेदना के मुखर भ' क' रखलाह आ प्रस्ताब रहल जे: * मिथिला राज्य के निर्माण आ मिथिला मैथिली मैथिल के बिकाश के आधारभूत कारक मानि आन्दोलन के आगाँ बढेबाक आवश्यकता अईछ। * समग्र मिथिला राज्य के माँग के छोड़ी, भारत मे मिथिला राज्य के माँग के लक्ष्य कयल जाई। * आन्दोलन international border के आदर करैत नेपाल स्थित अप्पन मैथिल स्वजन के लेल संबेदना के प्रति सदैब कटिबद्ध रहय, जेना नेपाल स्थित मैथिल छथि। अस्मिताक संघर्ष दुनू दिस चलि रहल अईछ। * आन्दोलन ब्यक्ति स उप्पर उठी कय हो उद्देश्य लेल हो, मैथिल के संगठित आ एकाकार करबाक माद्दा मात्र मुद्दा मे अछि आ ताहि हेतु मुद्दा भेल नायक। समस्त आन्दोलन के स्वाभाबिक प्रतिनिधित्व मिथिला राज्य निर्माण के उद्देश्य हो। * कहब बहुत आवश्यक नहि जे आन्दोलन मे समस्त मैथिल संगठन के समर्थन देबाक लेल आग्रह करबाक बिचार भेल। * उद्देश्य के साधबाक लेल Joint Committee बनेबाक प्रस्ताब भेल। * अनशन के उपरान्त मिथिला राज्य निर्माण लेल एकटा joint memorendum देबाक बिचार भेल, से हो कोना ई बिचार के बिषय रहल। * प्रवीन भाई आन्दोलन के एहि गुटनिरपेक्ष स्वरुप के अधिक स अधिक मैथिल तक पहुँचेबाक सार्थकता पर जोर देलाह। हम एतबे कहब मिथिला आ मैथिली सब मैथिलक के छी, चाहे ओ कतुको होथि, बजैत कोनो भाषा होथि मुदा ह्रदये मैथिल होथि। मिथिला राज्य के निर्माण के एहि महायज्ञ मे अप्पन भूमिका निर्धारण पर बिचार करू, इतिहास के बनबा के प्रक्रिया मे अप्पन योगदान पर बिचार करू। समय आबी गेल जे "मूक दर्शक के भुमिका के तलांजलि दय इतिहास निर्माण मे आबी, अप्पन मैथिली बचाबी, अप्पन मिथिला बनाबी" जय मिथिला !! जय मैथिली !! जय मैथिल !!" (कवि एकान्तक विचार, जनवरी १०, २०१३ फेसबुकपर)। -------------- दिल्ली सऽ वापसी करबाक क्रममें अपन विचार जे सभक समक्ष प्रेषित केने रही जनवरी ११, २०१३ केँ: "आउ दिल्ली यात्रा के समेटी। काल्हि प्रस्थान करबाक अछि, से सभक ध्यानाकर्षण महत्त्वपूर्ण विन्दु तरफ चाहब, कृपया ध्यान दी आ सहयोग हेतु वचन दी। १. कवि एकान्त द्वारा मिथिला राज्यके माँग लेल ४ दिनक अनशन कार्यक्रम। प्रस्तावित तारीख मार्च २२-२५, २०१३। स्थान: जन्तर-मन्तर, दिल्ली। संयोजन भार: दिवाकर बाबु। २. मैथिल युवा द्वारा मिथिला राज्य लेल वृहत धरना-प्रदर्शन कार्यक्रम। स्थान, तिथि उपरोक्त कार्यक्रम के समापन दिन घोषणा कैल जायत। संयोजन भार: सागर मिश्र। उपरोक्त कार्यक्रम १ लेल कवि एकान्तजी अपन जन-सम्पर्क दिल्ली लगायत समस्त मिथिलामें कय रहल छथि। जतेक संघ-संस्था आ सहयोगी मैथिल व्यक्तित्व सभ छथि तिनका सभसँ दिल्लीमें सभ जगह घूमि-घूमि सहयोग सदेह उपस्थिति लेल प्रथम द्वितीय सदाचार-विचार अनुरूप जे स्वेच्छा हो ताहि तरहें याचना कैल जा रहल छैक। सभकेँ अपन माटि-पानि-इतिहास आ पहचान लेल राज्य निर्माण जरुरी कहि सहयोग हेतु अग्रसर होयबाक निवेदन कैल जा रहल छैक। ई पहिल बेर हिम्मत देखौनिहार मिथिलाक युवा वर्ग सँ मैथिलीसेवी कवि थिकाह जिनका प्रति अपार समर्थन बनेबाक जिम्मा हमहुँ लेलहुँ, स्वेच्छा सँ। हम ई नहि देखय लगलहुँ जे एहिमें के-के छथि आ किनका-किनका सँ हमरा पटरी बैसैत अछि आ कि हमर सिद्धान्तके माननिहार छथि। हम केवल यैह देखलहुँ जे हम कि कय सकैत छी, आ कि करबाक अछि, कोना करब। आर ताहि अनुरूप आन्दोलनक प्रासंगिकता ऊपर समस्त मिथिला समाजमें विभिन्न मिडिया द्वारा एहि बात के प्रसार जे उपरोक्त कार्यक्रम जे मिथिलाक अस्मिता जोगेबाक लेल कैल जा रहल अछि ताहिमें सभक शुभकामना आ वाँछित सहयोग देल जाय। अही क्रममें जन-जन तक बात पहुँचय जे आइ धरि मिथिला लेल कि-कि भेल, कतेक सफलता-असफलता, आदि पर उल्लेखणीय चर्चा कराओल जायत आ बेसी सँ बेसी लोक के जोडल जायत। जोडय लेल किनको ५०० टाका के नोट पठाय वा गर्दैनमें गमछी बान्हि बलजोरी राजनीतिक रैला जेकाँ नहि आनल जायत, बल्कि समस्त मिथिला सँ जतेक कलाकार-रंगकर्मी-पेशाकर्मी-जातिय संगठनकर्मी आदि छथि तिनका सभकेँ आह्वान कैल जायत जे एक जोरदार प्रदर्शन लेल दिल्ली आबी आ भारत सरकारकेँ मजबूर करी जे मिथिला राज्य निर्माण लेल सोचैथ आ शीघ्रातिशीघ्र सम्बोधन करैथ। खाली भाषणमें बिहार राज्य द्वारा मिथिलाक विकासक बात बहुत भेल, मुदा असलियत एतबी जे दलाल-ठीकेदार-हाकिम-होशियार लेल छूद्र-लूट-खसोट के ललीपप आ आम जनतामें जातिवादिताके झगडाके अलावा मिथिलाके दोसर किछु नहि देल गेल एखन धरि। सुशासनके सरकार सेहो बस गपहि टा देलक, जमिनी सुधार बस खोखला प्रमाणित भेल। एकर सभक लेखा-जोखा कैल जाय आ केन्द्रके विशेष पर्यवेक्छक मिथिलाक जमिनी यात्रा करय आ उपेक्छा के हर संभव वैकल्पिक समाधान ताकय। मिथिलासँ आयल सांसद-विधायक सभकेँ ई सोचय पडत जे आखिर विकासक कोन गति मिथिला लेल चलल, राज्य वा केन्द्र सरकार के द्वारा। विकास लेल सेहो राज्यक निर्माण वांछणीय अछि। पहिल कार्यक्रमके सफलतापूर्वक पूरा भेला उपरान्त बस दोसर महत्त्वपूर्ण कदम यैह जे मैथिल युवा द्वारा धरना आ प्रदर्शन के संपूर्ण भार लैत आन्दोलन के ताबत निरन्तरता देल जाय जाबत मिथिला राज्य ससम्मानपूर्वक बनि नहि जायत। हरि: हर:!" -----------
यैह आन्दोलनक पृष्ठभूमिमें छल निम्न सोच: "मिथिलाक माँग केकरा लेल अवाञ्छित? हालहि २८ दिसम्बर, २०१२ ई. विराटनगर में आयोजित विद्यापति स्मृति पर्व समारोह २०६९ में आयल छलाह विशिष्ट अतिथि भू.पू. अररिया साँसद मा. सुखदेव पासवानजी, ओ दिल्ली रहैथ वा कतहु, लेकिन हर वर्ष एहि समारोह में अपन गरिमामय उपस्थिति सँ आम जनमानस के ओ दाकियानूस धारणा के झूठलाबैत छथि जे मैथिली आ मिथिला बस किछु उच्च जातिके माँग मात्र थीक। हमरा लिखैत हर्ष भऽ रहल अछि जे सम्माननीय अतिथि ओहि मंच सँ घोषणा कयलाह - बहुत जोर दैत बजलाह जे हम आइ यैह मंच सऽ घोषणा करैत छी जे बिहारके १८ जिला मिलाय मिथिला राज्य बनय। ओ किछु जिला के नाम तक लेलाह आ ताहिमें शामिल छल कटिहार, किशनगंज, अररिया, पुर्णिया, मधेपुरा, सहरसा, खगडिया, समस्तीपुर.... आदि। छद्म बुद्धिके पत्रकार आ बिना पेंदी के लोटा समान कतेको चुटपुट नेता एहि आह्लाद के शायद नहि बुझि सकत, लेकिन हमरा गर्व अछि सुखदेव पासवान जी पर, गर्व अछि मेहताजी (फारबिसगंज पूर्व विधायक) पर आ गर्व अछि हर ओ गूढ रहस्य बुझनिहार बुजुर्ग अनुभवी पत्रकार आ नेतापर जे मिथिलाक सम्मान लेल हर समय तैयार रहैत छथि आ हर सतह पर आवाज उठबैत छथि। तहिना नेपाल सरकार के उप-प्रधान तथा गृहमंत्री आ उपरोक्त समारोहके प्रमुख अतिथि मिथिलाक गरिमाके प्राचिनतम् कहैत संवैधानिक सम्मान हेतु वचन देलाह आ बजलाह जे बिना मिथिलाक सम्मान देने नेपाल देशके सम्मान नहि भेटतैक। ओ खूलिके बजलाह जे मधेस एक बनेनाय बहुत कारण सँ संभव नहि छैक तऽ बारा सऽ पूब झापा धरि एक राज्य बनाउ जेकर नाम मिथिला मधेस राखू, हमरा एतराज नहि अछि। ई दू घोषणा उपरोक्त मंच सँ साधारण नहि छलैक। लोक आइ-काल्हि १७ नव नाम के पाछू जमानी-दीवानी गबैत अछि, मुदा गहिराई में जाय सोचैत नहि अछि जे केवल नामकरण कैला सऽ सीमाँचल-धर्मांचल-बूरिराजान्चल-पूर्वान्चल कयला सऽ मिथिलाक गरिमा ऊपर ग्रहण नहि लगा सकैत अछि। मिथिलाक जे महासागर भूगोल, इतिहास, भाषा, साहित्य, संस्कृति, पहचान आ हरेक सन्दर्भ जे एक राज्य हेतु गणतंत्रमें पूरा करैत अछि से स्वत: प्रमाण बनि पहाड समान ठाड्ह होइछ आ भूकयवाला अदूरदर्शी लोक के सीना तानिके कहैछ जे मिथिला के सम्मान बिना तोहर कोनो मान नहि। तदापि मिथिला अवाञ्छित अछि आ एहि सत्य सँ हम सभ पाछू नहि हँटि सकैत छी। प्रश्न उठल जे अवाञ्छित अछि... तऽ केकरा लेल? आउ मंथन करी! १. जनसाधारण जनमानस: जे आइ धरि बोनि - मजदूरी करैत रोजी कमेलक, ओकरा लेल धैन सन! ओकरा तऽ लालटेन धरा दियौक आ ईशारा कय दियौक... बुझि गेलहक न... यैह छाप थिकैक। केओ दोसर दिस सऽ आयत आ गाँधीजी छाप मैन्जनके हाथमें दैत कहत जे बस एहि बेर प्रभाकर बाबु के पार लगा देबैन, छह महीना के जोगार बखारी सऽ उठा लेब। मैन्जन तैयार तऽ सभ तैयार। ओकरा लग राज्य के कि माने छैक आ कि पहचान के महत्त्व ताहि सभ सऽ सरोकार कि? तखन प्रयासो किछु नहि भेलैक अछि केकरो द्वारा जे राज्य किऐक आ तेकर सार्थक प्रभाव कोना से मानय पडत। १३३-१३४ बेर यात्रा प्रवीण केलक लेकिन ध्यान सभ दिन ओहि बकथोंथी करयवाला टा पर रहलैक। आबो यदि नजैर खुलल छैक तऽ आगू जाय किछु करय, बस! बुझबय ओहि मिथिलाक गणकेँ जे विदेह राजा जे सम्पन्नता, ऐश्वर्य, रिद्धि आ सिद्धिके संग समस्त मिथिला भूमिके शुद्ध-शिक्त रखलाह जे केरो के पात पर देवता के इहा-गच्छ - इहि-अतिष्ठ कहलापर दौडल आबय पडैत छन्हि से फेरो होयत आ अहीं सभक प्रत्यक्छ सहभागिता सँ पूर्ण समावेशी आ प्रदेश-विकास सरकार बनत जे बस मिथिले लेल सोचत। आइ धरि जे ६० वरख अहिना बहलाबैत-फुसियाबैत बिता देलक स्वतंत्र भारतमें से मिथिला बनेनहिये कल्याणक मार्ग प्रशस्त होयत। जे शिक्छा हिन्दी आ अंग्रेजीमें देबाक चलते सभक धियापुता पढाइ करबा सऽ वञ्चित रहि जाइत अछि से मातृभाषा मैथिलीमें पढेलापर सभ आराम सऽ साक्छर बनत। मजदूरी करबाक लेल दिल्ली-मुंबई नहि जाय अपन राज्यमें रोजगार भेटत। अपन खेत के पटाबय लेल उधारके दमकल नहि अलग-अलग नदी सँ चिरल अपनहि नहर होयत। पानिक कमी थोरेक न अछि, बस बेईमान व्यवस्थापन आ जाहि नामपर बिहारी नेता लूट-खसोट मचबैत अछि तेकरा नियंत्रण करबा सऽ काज होयत। आ मनमें शंका जे ब्राह्मण बडका जातिक लोक सभ ऊपर बैसि लूटत तेकर प्रतिकार बहुल्यजन कोना करैत छैक से आब ककरो सऽ छूपल नहि अछि। अत: अपन राज्य अपनहि अधिकारवाली सूत्रपर सभके जुडैत काज करबा लेल मिथिला राज्य निर्माण करू। २. मैथिली बिसरल लोक: अफसोस जे मैथिली ऊपर ततेक रास डांग मारल गेलैक, अपनो आ सहजहि बहरियो द्वारा जे रोजीके भाषा पूर्णरूपेण मैथिली नहि बनि सकल आ स्वत: लोक मैथिली बिसरय लागल। आब जे मैथिली बिसरि गेलाह तिनका लेल मिथिला राज्य के प्रासंगिकता पुन: एक उच्च बुझनुक तवका मात्र लेल बाँचल, बाकी सभ जहिना-तहिनामें खुश छथि। कोनो आत्मसम्मानके भूख नहि, जखन मैथिली बिसरा गेल, दोसर भाषा अपना लेलहुँ तऽ आब मिथिला हो, बज्जिकाँचल हो, अंग प्रदेश हो, सीमांचल हो, कोसी प्रदेश हो, झारखंड हो, दियारा प्रदेश हो या जे भी हो - सभ सऽ उत्तम बिहारहि में रहब। खूब जाति-जाति भोकरब आ कहियो लालटेन जरायब तऽ कहियो तीरे मारब, कमल तऽ फूलाइ सऽ रहल आ हाथ तऽ कहिया नऽ कटि गेल जे मिल बन्द भेने पार। अहू दिस ध्यान कि देबय पडतैक जे मैथिली भाषा हो या मैथिली के भाषिका, सभके मिथिलाक पूर्ण भाषा मानि बस ऐतिहासिक पहचान प्रति सम्मान लेल जोडय के काज करैत मिथिला निर्माण लेल एकजूट करय पडतैक। संगठन एक बेर तऽ नेताजीके डायरीमें बनैत छैक लेकिन पुन: संगठनात्मक कार्य कि करी, प्रगति कि भेल, कतेक दिन प्रखंड पर धरना भेल, कतेक गरीब के राशन उपलब्ध करबाओल गेल, कतेक विकासक काजके लेखा-जोखा लेल गेल.... सभ नदारद! आ जे स्थापित राष्ट्रीय पार्टी सभ छैक तेकरा तऽ कोन योजना अन्तर्गत कतेक पाइ निर्गत भेल आ लूटय लेल के सभ छें ताहि सऽ फूर्सते नहि, भाँडमें गेल मिथिला या बिहार या भारत या पहचान या आत्मसम्मान! ३. बिहार सरकार के कर्मचारी: मलफाइ उडबय लेल मोट तनख्वाह भेटिते यऽ आ हमरा कोन लेना-देना है ई आन्दोलन-फान्दोलन से! होत तब अच्छा है, ना होत तबो अच्छे है। एहि वर्गके जोडबाक लेल आर्थिक भार दैत आन्दोलन करय के आवश्यकता, जाबत ई वर्ग चाप महसूस नहि करतैक तऽ आन्दोलन नहि सफल होयत आ सभ दिन खाली आली-हौसे चलैत रहत। ओना कोनो कार्य लेल बुद्धिजीवी प्रकोष्ठके निर्देशन जरुरी! ४. कलेजिया विद्यार्थी: 'यार! हमरे सेन्टर पर तऽ खूब चोरी हुवा, तोरा सेन्टरपर केना हुवा?' यैह अर-दर बहस चलैत छैक कारण नागेन्दर बाबु के समय सऽ जे रोग लगायल गेल चोरी सेन्टर के तेकर दुष्परिणाम आइ धरि भोगि रहल अछि विद्यार्थी वर्ग। आदर्शता गायब छैक। धोइधफूल्ला मास्टर सब पढेतैक कि कपार बस गप लडबैत छैक, नोट लिखबैत छेक, खूब घोंकबैत छैक, पास करबैत छैक। ओ विद्यार्थी भला कि बुझय गेलैक आत्मसम्मान-संस्कृति-पहचान? तऽ झंडा धराय कार्यकर्ता एकरहि सभके बनाबय पडतैक। स्वत: धीरे-धीरे जानकारी बढैत जेतैक। काजो प्रबलताके संग आगू बढतैक। ५. मैथिलानी: 'चुल्हा फूकय सऽ फुर्सत भेटय बौआ तऽ अहाँके आन्दोलनमें आबी?....' 'धू जाउ! हुनका एहि सभ सऽ घृणा छन्हि।......' 'अहाँ सभ हमरा सभके पूछबो करैत छी?....' ईत्यादि! बस बाजिके खानापुर्ति! बाकी किछु नहि। केओ लाजे परेती तऽ केओ कुनु बहन्ने! संगठन विशुद्ध हिनकहि सभके हो आ किछु काज लेल संपूर्ण जिम्मेवारी हिनकहि सभके देल जाय तऽ सुधारक गुंजाईश छैक। बाकी हम अनुभवहीन छी एहि मामले! अपने घरवाली नहि टेरती तऽ दोसर के के पूछैत अछि। ;) एहिमें बहुत रास विन्दुपर सोचब हमरा लेल समयाभावमें नहि भऽ पायल, यदि संभव हो तऽ किछु महत्त्वपूर्ण विन्दु जरुर जोडी! हरि: हर:!" तदोपरान्त जेना सामान्यतया मैथिल द्वारा घोषित हरेक कार्यक्रममें होइत छैक जे गूट-निरपेक्ष मानितो खूब गूटबाजी आ वैमनस्यता पसारबाक नांगट खेल, किछु तहिना सकारात्मक सोच संग नियोजित एहि कार्यक्रममें भेलैक आ संवादविहीनताक कारण, एक-दोसराक पीठ पाछू कूचेष्टापूर्ण निन्दाक खेल सँ सशक्त आन्दोलनके जगह निरीह आ कामचलाउ आन्दोलन सेहो कठोर प्रतिबद्धता आ सात्त्विकताक संग २२-२५ मार्च, २०१३ केर ४ दिना अनशन अपार सफलतापूर्वक इतिहास रचैत पूरा भेल। मिथिला निर्माण में एहि आन्दोलनक भूमिका युवावर्गमें मिथिला-राज्यक माँग प्रति सचेतना जाग्रत केलक। उतार-चढाव सेहो भेल कारण हमर बात सऽ केकरो टीस आ केकरो बात-व्यवहार सऽ हमरा टीस उठब मैथिलक पुरान पहचान थीक। लेकिन जे मूल उद्देश्य छलैक से पूरा भेलैक। एक कवि सऽ अनशनकारी तीन मिथिलाक धरतीपुत्र बनि गेलाह - नमन कौशल कुमार व मनोज झा केँ जे स्वस्फुर्त आ बिना केकरो कोनो उकसाहटक एहि पवित्र आन्दोलनकेँ चारि चाँद लगा देलाह। कवि एकान्तकेँ मना केला के बावजूदो अनशनक प्रारूपपर असगर ठाड्ह राखब आ बहुत अन्तिम क्षणमें ई स्पष्ट करब जे समन्वय समिति या कार्यक्रम आयोजन हेतु एक संयुक्त कार्यदल नहि बनल, कोष निर्माण नहि भेल, के सब औता तय नहि भेल, ज्ञापन पत्र कोना बनत, कि बनत... किछु स्पष्ट नहि भेल... मिडिया सहयोग, भारत सरकारसँ वार्ता करबाक लेल प्रतिनिधि मंडल.... सभ बात लेल कोनो पूर्व योजना नहि तैयार भेल.... एतेक तक कि मंच केना बनत, साउण्ड सिस्टम, उपस्थिति पुस्तिका.... कोनो पूर्वाधार के किछुओ इन्तजाम नहि भेल... ई समस्त बात मानू जे अपने आप में कतेक भयंकर डरावनापूर्ण आ लज्जास्पद छैक... तखन दोष केकरो नहि बस अनुभवहीनता मात्र हावी बनल। अनुभवहीनता तऽ सोझाँ देखायवाला वस्तु थीक, मूल में कारक किछु आर रहल जे कोनो सार्वजनिक स्थलपर रखला सऽ हमरा सभक नुकसान अछि, बस ई बुझू जे मैथिलक आपसी मेलमें व्यक्तिगत स्वार्थक भयानक मारि अछि आ दुष्परिणाम जे गूटबाजी नहि छूटि रहल अछि। लेकिन अपन थोर-बहुत अनुभव सँ कहयमें संकोच नहि भऽ रहल अछि जे 'महादेव सर्वोपरि छथि' आ कोनो हृदय सँ विचारल कार्य पूरा करबाक लेल आइ धरि ओ स्वयं ठाड्ह होइत रहलाह छथि, ठीक तहिना कवि एकान्त पूर्व-संध्यापर विचारल योजना तहत बस माँ काली के शरणापन्न होइत अनशन स्थलपर विदा भेलाह आ बाकी अपनहि महादेव त्रिशूल नचबैत सभ कार्य अपराह्न होइत-होइत डोरिया देलखिन। दुनियामें ढिंढोरा पीटनिहार भले किछु बाजि एहि आन्दोलनक मर्मके तुच्छता आ छूद्र नाम लेल झाइल बजबैथ, मुदा काजक रहल केवल बाबा बैद्यनाथक कृपा! :) बस शरणागत भक्त लेल ओ स्वयं सेहो साक्षात् माँ पार्वती (काली) केर कृपा संग ४ दिनक अनशन मानू ४० मिनटमें तय कय देलनि। एक सऽ एक विचार कयलनि, क्रान्तिक बिगूल बाजल, नवपथ सोझाँ आयल आ आब जल्दिये निरंतरताक क्रम बनत। मिथिलाक धरतीपर - भारतक राजधानीमें - दुनू जगह तऽ कम से कम मैथिल प्रण कय लेलाह जे अपन सुसुप्त शक्तिकेँ जगायब। उपरोक्त अनशन मानू जे जाम्बवन्तजी समान हरेक सुच्चा मैथिलमें हनुमानजीक शक्तिके आभान करौलक। आब जल्दिये नव-नव घोषणा सँ पुरान संस्थाक संग नवयुवा डेग बढबैत चलताह से हमरा विश्वास अछि।


text:
-रवीन्द्रनाथ टैगोरक१५०म जयन्तीपर साहित्य अकादेमीसँ फण्ड लेबा लेल मात्र नाम "कथा रवीन्द्र" राखल गेल
-समाप्ति कालमे संयोजककेँ गलतीक भान भेलन्हि, तखन रवीन्द्रनाथ टैगोरक एकटा कविताक दू पाँतीक हिन्दी अनुवाद देवशंकर नवीन पढ़लन्हि
-मात्र १८ टा कथाक पाठ भेल
-एकटा मैथिली न्यूज पोर्टलक महिला संचालकक पति दारू पीबि कऽ आएल रहथि आ भोजनकालोमे हुनकर मुँह भभकैत छलन्हि। ७५म सगर राति दीप जरयमे दारू पीबापर धनाकर ठाकुर जीक विरोधक बाद कथा रवीन्द्र मे सेहो ऐ तरहक घटना भेलापर साहित्य जगतमे आक्रोश अछि।
-भोजनक उपरान्त कथास्थल खाली भऽ गेल आ अधिकांश वरिष्ठ कथाकार सूतल देखल गेलाह, प्रभास कुमार चौधरीक कथा लेल भरि रातिक जगरना एकटा मखौल बनि कऽ रहि गेल।
-आयोजक स्वयं ऐ गोष्ठीकेँ बभनभोजक संज्ञा देने रहथि आ अन्ततः सएह सिद्ध भेल।
-ई गोष्ठी सगर राति दीप जरयक अन्त आ साहित्य अकादेमीक गोष्ठीक प्रारम्भ रूपमे देखल जा रहल अछि। "सगर राति दीप जरय" आब साहित्य अकादेमी संपोषित भऽ गेल आ ओकर इशारापर हिन्दीक लोकक कब्जा भऽ गेल, जइमे हिन्दीक पोथीक लोकार्पणसँ लऽ कऽ रवीन्द्रक कविताक हिन्दी अनुवादक दू पाँतीक पाठ धरि सम्मिलित रहल।
-टी.ए., डी.ए. आदिक परम्पराक घृणित आरम्भ साहित्य अकादेमीक फण्डसँ भेल, आ ऐसँ सगर राति दीप जरयक अन्तक प्रारम्भ मानल जा रहल अछि। मुदा साहित्य अकादेमी द्वारा संपोषित कवि-सम्मेलन आ सेमीनारमे टी.ए., डी.ए. सभ कवि निबन्धकारकेँ देल जाइ छन्हि मुदा एतऽ किछुए गोटेकेँ ई सौभाग्य प्राप्त भेल।
-टी.ए., डी.ए. लेल विभारानीपर सेहो जोर देल गेल मुदा ओ कहलन्हि जे हुनकर आयोजन व्यक्तिगत रहतन्हि तेँ टी.ए., डी.ए. देब हुनका लेल सम्भव नै, जँ कथाकार लोकनि चेन्नै बिना टी.ए. डी.ए. लेने नै जेता तँ ओ ऐ कार्यक्रमकेँ करबा लेल इच्छुक नै छथि। अजित आजाद कहलन्हि जे हुनका टी.ए., डी.ए.भेटतन्हि तखन ओ जेता। कमल मोहन चुन्नू अजित आजादक समर्थन केलन्हि। मुदा टी.ए., डी.ए. आदिक परम्पराक घृणित आरम्भक विरोध आशीष अनचिन्हार केलन्हि तखन जा कऽ मामिला सुलझल।
-विदेह मैथिली पोथी प्रदर्शनीक सभ मैथिली कथा गोष्ठी, सेमीनारमे होइ छल मुदा साहित्य अकादेमीक फण्डिंगक शुरुआतक बाद "कथा रवीन्द्र"मे विदेह मैथिली पोथी प्रदर्शनीक अनुमति नै देबाक पाछाँ फण्ड देनिहार साहित्य अकादेमीक सुविधाजनक दबाब भऽ सकैए, से साहित्यकार लोकनिक बीचमे चर्चा अछि।
[-साहित्य अकादेमीक कथा गोष्ठी दिल्लीमे शुरू भेल/ १२ टा पोथीक लोकार्पण भेल जइमे ४ टा हिन्दीक पोथी छल !!
-कथा रवीन्द्र क रूपमे साहित्य अकादेमी द्वारा मैथिली कथा गोष्ठीक आरम्भ, संयोजक अछि मैलोरंग, देवशंकर नवीन आ प्रकाश
- मैलोरंग एकरा ७६म "सगर राति दीप जरय"क रूपमे आयोजित करबाक नियार केने छल मुदा "सगर राति दीप जरय" मे आइ धरि सरकारी साहित्यिक संस्थासँ फण्ड लेबाक कोनो प्रावधान नै रहै, से ई ७६म "सगर राति दीप जरय"क रूपमे मान्यता नै प्राप्त कऽ सकल।
-साहित्य अकादेमी द्वारा मैथिलीक ऐ स्वायत्त गोष्ठीकेँ तोड़बाक प्रयासक साहित्य जगतमे भर्त्सना कएल जा रहल अछि।
-आशीष चौधरी विदेह मैथिली पोथी प्रदर्शनी लेल पोथी जखन पसारऽ लगलाह तँ साहित्य अकादेमीक कथा गोष्ठीक (कन्फूजन छल जे ई ७६म "सगर राति दीप जरय"क आयोजन स्थल छी जे एतऽ एलाक बाद पता लागल जे ई साहित्य अकादेमीक कथा गोष्ठीक रूपमे हैक कऽ लेल गेल अछि।) एकटा संयोजक प्रकाश झा तकर अनुमति नै देलखिन्ह, जखन कि एकर सूचना दोसर संयोजक देवशंकर नवीनकेँ दऽ देल गेल छल। प्रकाश झा आशीष चौधरीकेँ कहलखिन्ह जे जँ मंगनीमे पोथी बाँटी तँ तकर अनुमति देल जा सकैए, मुदा तकर कोनो सम्भावनासँ आशीष चौधरी मना केलन्हि । तकर बाद आशीष चौधरी विदेहक सम्पादक गजेन्द्र ठाकुरक संग अपन पोथी लऽ कऽ ओतऽ सँ बहरा गेलाह। ऐ कारणसँ किछु मैथिली पोथीक लोकार्पण नै भेल (जे ओना ७६म "सगर राति दीप जरय"मे लोकार्पण लेल आएल छल साहित्य अकादेमीक कथा गोष्ठी लेल नै।) । ई पहिल बेर अछि जखन कोनो मैथिली गोष्ठीमे मैथिली पोथी बेचबाक अनुमति नै देल गेल, हँ कन्नारोहट होइत रहैए जे मैथिलीमे पोथी नै बिकाइए। साहित्य जगतमे ऐ तरहक जातिवादी गोष्ठी द्वारा कएल जा रहल सरकारी फण्डक मैथिलीक नामपर दुरुपयोगपर चिन्ता व्यक्त कएल जा रहल अछि।
-गजेन्द्र ठाकुर फेसबुकपर लिखलन्हि- जगदीश प्रसाद मण्डल, बेचन ठाकुर, कपिलेश्वर राउत, राजदेव मण्डल, उमेश पासवान, अच्छेलालशास्त्री, दुर्गानन्द मण्डल आदि श्रेष्ठ कथाकार लोकनिकेँ एकटा पोस्टकार्डो नै देबाक आयोजन मण्डलक निर्णय अद्भुत अछि, ओना तै सँ ऐ लेखक सभक स्टेचरपर कोनो फर्क नै पड़तन्हि। भऽ सकैए ७५म गोष्ठीक आयोजक अशोक आ कमलमोहन चुन्नू वर्तमान आयोजककेँ हुनकर सभक पता सायास वा अनायास नै देने हेथिन्ह आ वर्तमान आयोजक केँ से सुविधाजनक लागल हेतन्हि। जगदीश प्रसाद मण्डलजीक आयोजनमे सभ धोआधोतीधारी आ चन्दन टीका पाग धारी भोज खा आएल छथि, मुदा बजेबा कालमे अपन आयोजनकेँ बभनभोज बनेबापर बिर्त छथि।..ओना ई आयोजन साहित्य अकादेमीक फण्डसँ आयोजित भऽ रहल अछि आ एकरा साहित्य अकादेमीक कथा गोष्ठी मात्र मानल जाए। मैथिली साहित्यक इतिहासमे ७६ म सगर राति दीप जरयक रूपमे ऐ जातिवादी गोष्ठीकेँ मान्यता नै देल जा सकत। साहित्य अकादेमीक मैथिली विभागक जातिवादी चेहरा एक बेर फेर सोझाँ आएल अछि जखन ओ मैथिलीक एकमात्र स्वायत्त गोष्ठीकेँ तोड़ि देलक। पवन कुमार साह लिखलन्हि-काल्हि धरि सगर रातिक आयोजक कोनो संस्था नै होइ छल। मुदा आब ई वंधन टूटि गेल।
-साहित्य अकादेमीक कथा गोष्ठीक पहिल सत्रमे विभूति आनन्द (छाहरि), मेनका मल्लिक (मलहम) आ प्रवीण भारद्वाजक (पुरुखारख) कथाक पाठ भेल।
-साहित्य अकादेमीक कथा गोष्ठी अध्यक्षता गंगेश गुंजन कऽ रहल छथि।
-कथापर समीक्षा अशोक मेहता आ रमानन्द झा रमण केलन्हि। अशोक मेहता कहलन्हि जे विभूति आनन्दक कथामे किछु शब्दक प्रयोग खटकल। मेनका मल्लिकक भाषाक सन्दर्भमे ओ कहलन्हि जे एतेक दिनसँ बेगूसरायमे रहलाक बादो हुनकर भाषा अखनो दरभंगा, मधुबनीयेक अछि। प्रवीण भारद्वाजक कथाक सन्दर्भमे ओ कहलन्हि जे कथाकार नव छथि से तै हिसाबे हुनकर कथा नीक छन्हि।
-रमानन्द झा रमण विभूति आनन्दक कथामे हिन्दी शब्दक बाहुल्यपर चिन्ता व्यक्त केलन्हि। मेनका मल्लिकक कथाक सन्दर्भमे ओ कहलन्हि जे महिला लेखन आगाँ बढ़ल अछि। प्रवीण भारद्वाजक कथाक भाषाकेँ ओ नैबन्धिक कहलन्हि आ आशा केलन्हि जे आगाँ जा कऽ हुनकर भाषा ठीक भऽ जेतन्हि।
-तकर बाद श्रोताक बेर आएल, सौम्या झा विभूति आनन्दक कथाकेँ अपूर्ण कहलन्हि, मुदा हुनका ई कथा नीक लगलन्हि। आशीष अनचिन्हार विभूति आनन्दसँ हुनकर कथाक एकटा टेक्निकल शब्द "अभद्र मिस कॉल"क अर्थ पुछलन्हि तँ देवशंकर नवीन राजकमलक कोनो कथाक असन्दर्भित तथ्यपर २० मिनट धरि विभूति आनन्द जीक बचाव करैत रहला, अनन्तः विभूति आनन्द श्रोताक प्रश्नक उत्तर नै देलन्हि।
-दोसर सत्रमे विभा रानीक कथा सपनकेँ नै भरमाउ, विनीत उत्पलक कथा निमंत्रण, आ दुखमोचन झाक छुटैत संस्कारक पाठ भेल। विभा रानीक कथा पर समीक्षा करैत मलंगिया एकरा बोल्ड कथा कहलन्हि, सारंगकुमार कथोपकथनकेँ छोट करबा लेल कहलन्हि, कमल कान्त झा एकरा अस्वभाविक कथा कहलन्हि आ कहलन्हि जे माए बेटाक अवहेलना नै कऽ सकैए, मुदा श्रीधरम कहलन्हि जे जँ बेटाक चरित्र बदलतै तँ मायोक चरित्र बदलतै। कमल मोहन चुन्नू कहलन्हि जे ई कथा घरबाहर मे प्रकाशित अछि। आयोजक कहलन्हि जे विभा रानीक कथा सपनकेँ नै भरमाउ केँ ऐ गोष्ठीसँ बाहर कएल जा रहल अछि।
विनीत उत्पलक कथा निमंत्रण पर मलंगिया जीक विचार छल जे ई उमेरक हिसाबे प्रेमकथा अछि। सारंग कुमार एकरा महानगरीय कथा कहलन्हि मुदा एकर गढ़निकेँ मजगूत करबाक आवश्यकता अछि, कहलन्हि। श्रीधरम ऐ कथामे लेखकीय इमानदारी देखलन्हि मुदा एकर पुनर्लेखनक आवश्यकतापर जोर देलन्हि। हीरेन्द्रकेँ ई कथा गुलशन नन्दाक कथा मोन पाड़लकन्हि मुदा प्रदीप बिहारी हीरेन्द्रक गपसँ सहमत नै रहथि। ओ एकरा आइ काल्हिक खाढ़ीक कथा कहलन्हि।दुखमोचन झाक छुटैत संस्कारपर मलंगिया जी किछु नै बजला, ओ कहलन्हि जे ओ ई कथा नै सुनलन्हि। सारंग कुमार एकरा रेखाचित्र कहलन्हि। कमलकान्त झाकेँ ई संस्कारी कथा लगलन्हि। श्रीधरमकेँ आरम्भ नीक आ अन्त खराप लगलन्हि। शुभेन्दु शेखरकेँ जेनेरेशन गैप सन लगलन्हि आ कमल मोहन चुन्नूकेँ ई यात्रा वृत्तान्त लगलन्हि। दोसर सत्रमे श्रोताक सहभागिता शून्य रहल।..आशीष अनचिन्हार]


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jagdanandjha@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
रविवार, 6 मई 2012
बाल गजल
लाल पियर ड्रेस चमकै भरल इस्कुल मांथ टोपी घेँट मे छै लंच लटकल
दाइ संगे चलल मोने रमल इस्कुल खेल सेहो नीक खेलै छोट बौआ
वर्ग छै मैदान खेलक बनल इस्कुल चित्र पाड़ै मे लगै छै मोन ओकर
मीठ झगड़ो पर त' खूबे हँसल इस्कुल नै पहाड़ा पढ़ब नै सीखब ककहरा
आब छै कंपुटर सीखा रहल इस्कुल भेल छुट्टी संग हल्ला घर चलल ओ
नाम जहिया "अमित" अपनो लिखल इस्कुल फाइलातुन
2122 तीन बेर
बहरे-रमल
अमित मिश्र


text:
भागलपुर । केंद्रीय खाद्य आ प्रसंस्करण मंत्री सुबोध कांत सहाय कहलथि अछि जे ओ बिहार कए मेगा फूड पार्क देबाक कोशिश मे लागल छथि। सहाय क अनुसार भागलपुर मे खाद्य प्रसंस्करण क हब बनबाक पूरी संभावना अछि। किया की स्थानीय स्तर पर मक्का, केला, आम, कतरनी चाउर आ कई अन्य तरकारी क प्रचुर मात्रा मे पैदा हेबाक अलावा दुमका, पूर्णिया, कटिहार आ खगड़िया सेहो एहि ठाम स लग अछि। जतय कई प्रमुख फसल क पैदावार प्रचुर मात्रा मे होइत अछि। ओ सीआईआई द्वारा खाद्य प्रसंस्करण मंत्रालय क सहयोग स आयोजित निवेशक सम्मेलन मे बाजि रहल छलाह। ओ कहला जे पूर्णिया द्वारा पैदा कैल जा रहल बेबी कॉर्न क मांग पूरा दुनिया मे अछि मुदा स्थानीय किसान कए एकर लाभ नहि भेट पाबि रहल अछि। ओ कहला जे खाद्य प्रसंस्करण उद्योग लगेला पर पांच साल तक आयकर नहि वसूलल जाएत। ओ कहला जे हुनकर मंत्रालय एहि उद्योग क स्थापना क लेल निजी उद्यमी कए 50 लाख टका, कोल्ड चेन क स्थापना पर 10 करोड़ आ मेगा फूड पार्क क स्थापना पर 50 करोड़ तक क सब्सिडी प्रदान करि रहल अछि।
ओ कहला जे देश मे दोसर हरित क्रांति अनबाक प्रधानमंत्री क सपना बिहार स पूरा होएत। ओ कहला ले राज्य सरकार कए सेहो खाद्य प्रसंस्करण उद्योग क लेल नई नीति बनेबाक चाही
सहाय एहि अवसर पर सबौर मे प्रस्तावित कृषि विश्वविद्यालय मे खाद्य प्रसंस्करण तकनीक सिखेबाक क्षेत्रीय कार्यालय खोलबाक घोषणा सेहो केलथि। एकर जरिए डिप्लोमा आ डिग्री कोर्स कैल जा सकैत अछि। एकर पूरा व्यवस्था केंद्र सरकार करत। एहि मौका पर भागलपुर क सांसद आ पूर्व केंद्रीय मंत्री शाहनवाज हुसैन कहला जे बंटवारा क बाद राज्य मे केवल खेती योग्य जमीन बचल अछि, एहन मे एहि जमीनक भरपूर उपयोग सूबा क विकास लेल करबाक चाही। बिहार क पूर्व विधानसभाध्यक्ष सदानंद सिंह सेहो एहि अवसर पर मौजूद छलाह।


text:
महाशिवरात्री
महाशिवरात्रि या शिवरात्री हिन्दुसभक प्रमुख पावनि छी । इ भगवान शिवक प्रमुख पावनि सेहो छी । शिवजीक उत्पत्ति भेलाक रातिक नामसँ नामकरण भेल इ उत्सव कालरात्रि मोहरात्रि सुखरात्रि आ शिवरात्रि नामक चारि प्रमुख रात्रिमध्ये एक पवित्र पावनिक रूपमे पुराणसभमे वर्णित अछि । फागुन कृष्ण चतुर्दशीक दिन मनाओल जाइवला अहि पर्वके सम्पूर्ण दीनदुःखी आ कष्टपूर्ण अवस्थामे रहल प्राणीसभक हृदयमे धर्मक उदय कराबैत आशुतोष भगवान् शिवक अति प्यारा दिनक रूपमे सेहो मानल जाइत अछि । व्रतोत्सवभमध्ये सर्वोत्तम कहल जाइवला महाशिवरात्रिक दिन आजुक दिन भक्तजनसभके शुद्ध भऽ शिव मन्दिरमे पूजा-अराधना कैर व्रत रहै आ भगवान् शिवक प्रिय चिज दूध धतुर आ बेलपत्र चढाबैत अछि । अहि पर्वक दिन उपवास कऽ " ऊँ नमः शिवाय" मन्त्र जप करलासँ सर्वसिद्धि लाभ भऽ यमलोक नै जाऽ परैत धार्मिक विश्वास रहल अछि । ब्रह्मा रूद्ररूपी शिवजीके उत्पन्न भेल दिन, शिव पार्वतीक विवाहक दिन शिवरात्री पर्व कृष्ण चतुर्दशीमे मनावैत अछि । निर्जल व्रत, रात्रि जागरण, चार प्रहरक पूजा, शिवलिङ्गमे दुग्धाभिषेक आ शिव महिमा कीर्तन शिवरात्रीक पूजा अर्चनाक मुख्य अङ्ग मानैत । शिवरात्री पर्वके पर्वक राजा कहल जाइत अछि आ शिवरात्रीक पालना भोग आ मोक्ष दुनुक प्रप्ति होइत अछि । शिवरात्रीमे बड्ड छोट मन्दिरसभमे धुमधामसग श्रद्धा भावना व्यक्त करब परम्परा रहल अछि । शिवरात्री पूजामे व्रतकालमे भगवान शिवक ध्यान, पूजन आ जप करैत अछि, जागरणकालमे भक्तक सम्पूर्ण सत्ता जागरणसँ शिवमय बनैत अछि। पूजन वा शिवार्चनमे इशानमूर्तिकें दूधसँ स्नान कराबैत अछि । अघोरमूर्तिके दहीसँ स्नान करबैत अछि, वामदेवमूर्तिकें घीइसँ स्नान कराबैत अछि, सद्योजात लिंगोद्भवमूर्तिके महसँ स्नान कराबैत अछि । शिवरात्रीके ऋषि बोधोत्सवक रूपमे मनावैत अछि ।[२]
सन्दर्भ सामग्रीसभ[सम्पादन करी]
- ↑ "February 2015 Calendar with Holidays", अन्तिम पहुँच २० नवम्बर २०१४।
- ↑ कृष्णप्रसाद कोइराला, उप-प्राध्यापक, पिण्डेश्वर विद्यापीठ, धरान, नेपाल


text:
जिला भरिमे सैकड़ों सरकारी स्कूल मे शिक्षक सहित छोट-छोट बच्चा क' स्कूली पढ़ाई बाधित करि उक्त श्रृंखला के पूर्वाभ्यास मे कैको दिन से झोंकल जे रहल अछि। दरभंगा प्रखंड शिक्षा पदाधिकारी दिस से जारी एक आदेश मे कहल गेल अछि कि दरभंगा जिला कार्यक्रम पदाधिकारी (ज्ञापांक 289 दिनांक 15-12-16 के आलोक मे) विद्यालय के शिक्षक परिवार सहित, टोला सेवक, वर्ग 5 से 12 तक के छात्र-छात्रा सभके अभिभावक सहित मानव श्रृंखलामे भाग लेबाक लेल कहल गेल अछि। ओतहि मानव श्रृंखला केर तैयारी व जागरूकता अभियान के तहत आगामी 16,18 व 20 जनवरी तक स्कूल सभमे तैयारी के बात उक्त आदेश मे देल गेल छल।
शिक्षाविद् अरूण कुमार ठाकुर कहला कि मानव श्रृंखला मे स्कूली बच्चा सभले लगायब कतहुँ से सही नहि अछि। सरकारी स्कूल के शिक्षक सभ एहिपर किछ भी बाजबा से सीधे इंकार क' देलन्हि अछि। विगत कैको दिनसे मानव श्रृंखला के नाम पर स्कूल के पढ़ाई बाधित चैल रहल अछि। ठीक से वर्ग संचालन नहि भ' रहल अछि। आगामी तीन दिन धरी इये हालात रहत।


text:
पटना। ट्रैफिक जाम पुलिस कए खटक लागल अछि। जेना-जेना एहि स निबटबाक योजना आगू बढ़ैत अछि, तहिना-तहिना जाम क समस्या सेहो बढि़ रहल अछि। डीजीपी आनंद शंकर कहलथि जे पटना क लेल पुलिस मुख्यालय आब एहि योजना पर सेहो गंभीरता स काज करि रहल अछि जे जेना टीवी पर ब्रेकिंग न्यूज चलैत अछि, तहिना स्थानीय केबल चैनल पर इ बतेबाक व्यवस्था कएल जाए जेकोन इलाका ट्रैफिक जाम क गिरफ्त मे अछि। लोक कए कोन रास्ता स चलबाक चाहि।
मात्र पटना नहि, हाल क दिन मे मुजफ्फरपुर, भागलपुर आ दरभंगा मे सेहो ट्रैफिक जाम क समस्या बढ़ल अछि। एहि गप कए केंद्र मे राखि इ शहर कए अतिरिक्त ट्रैफिक पुलिस उपलब्ध कराउल गेल अछि।
एहि योजना क तहत स्थानीय केबल चैनल पर ब्रेकिंग न्यूज क शक्ल मे इलाका क हिसाब स बेर-बेर भोर आ सांझ इ बताएल जाइत जे कोन इलाका मे ट्रैफिक मूवमेंट कोन तरह क अछि। विशेष अवसर पर इ अभियान दिन मे सेहो चलाउल जा सकत।


text:
1.
बापू
हम इतिहासक एहन मोड़ पर ठाढ़ छी
जतय अहाँ के अस्वीकार करब असंभव सन अछि
आ स्वीकार करब महाग कठिन
एना कियै भेलै जे
मजबूरीक नाम बनि गेल अछि महात्मा गांधी
जखन कि हमरा सबहक सपना लेल
होयबाक चाही छल सब सँ जरूरी?
2.
बात तँ सब करैत अछि
ओहि अंतिम जन केर
जकरा प्राथमिकता मे रखबाक कहने छलहुँ अहाँ
मुदा एखनो ओ अंतिम जन पाछुए ठाढ़ अछि पांत मे
ओकर हिस्साक सबटा रोटी
बिच्चे मे लूझि लैत अछि कौआ सभ
ओ एखनो ओतबे उपेक्षित अछि
ओतबे भ्रमित
जतबा छोड़ि गेल रही अहाँ
हे अहिंसा पुरुष
एना कियै भेल जे
एहि देश मे
रोज लड़य पड़ैत छैक ओकरा
नव-नव यातना आ हिंसा सँ?
3.
बापू
जाहि स्वतंत्रता लेल
लड़ल छलहुँ अहाँ जिनगी भरि अहर्निश
ओ मात्र एगो शब्द बनि केँ रहि गेल अछि
ओकर अनुभूतियो मात्र नहि होइत छैक
ओहि अंतिम जन कें
जकरा आंखि मे रोपने छलहुँ
अहाँ सुराजक सपना
वैह निर्बल-निस्सहाय लोक केर
होइत छैक हत्या
आ ओकर सपना छीन लेल जाइत छैक
मात्र कुछेक लोकक तिजौरी मे
बन्न रहैत अछि ओकर सपना
अपना दुख मे आपादमस्तक डूबल ओ
एखनो जीब' चाहैत अछि
आ अपने सन असंख्य वंचितक संग
ओ एखनो लड़य चाहैत अछि
ओहि शब्दक असली अर्थ बूझय लेल
जकरा कहल जाइत अछि सुराज
ओ आइयो लड़य जनैत अछि
मुदा के देखाओत ओकरा बाट
के करत ओकर नेतृत्व?
कियै गुलामीक जिनगी जीबैत अछि लोक-
यैह प्रश्न कयने छल ने अहाँ केँ विचलित
देखियौ, राजनीतिक स्वतंत्रता भेटलाक बादो
गुलामीक जिनगी जीबैत अछि लोक
मुदा कहाँ बिलखैत अछि ककरो आत्मा
जेना बिलखि उठल रही अहाँ!
4.
बापू
ई ठीक छै, जे एक गाल पर थापड़ खाय
दोसर गाल आगू नहि केलहुँ, मुदा
अहींक बताओल बाट पर चलैत रहलहुं हम
नहि उठाओल अपन दुश्मन पर हाथ
दुखी जन कें देखि उमड़ैत रहल करुणा
आगू बढ़वा लेल छीनल नहि ककरो हक
नहि कयल केकरो सँ छल-प्रपंच
मुदा लोक हमरा बूझैत रहल मजबूर
आ हंसैत रहल हमर अहिंसक व्यवहार पर
मुदा देखियौ, जे हमर मनुक्खता
हमरा धिक्कारबो नहि केलक
अपितु दैत रहल संतोष
जे आर किछु नहि भ' सकलहुँ तेँ की
मनुक्ख तँ बनल रहलहुँ।
5.
ई केहन लीला अछि बापू
जे रोज प्रातः करैत अछि गोडसे केँ वंदना
वैह क' रहल अछि आइ अहाँ केर अभ्यर्थना
अहाँक नाम जपनिहार बहुत रास लोक
जहिया बैस गेल कुर्सी पर
तहिये सँ ओकर संवेदना आ करुणा कठुआ गेलैक
की अहाँक बूझल छल कुर्सीक लीला
जे अहाँ नहि स्वीकार कयलहुँ कोनहु कुर्सी
सत्ता सुख मे मांतल लोक भने बिसरा दियअ अहाँ केँ
मुदा शोषित आ दुखी जन लेल
अहीं छी एकटा इजोत
आइयो दुनिया भरिक लोक
अपन समस्याक समाधान लेल
तकैत अछि अहींक दिस उम्मीद मे
अखरैत अछि अहाँक कमी
मुदा आइ जौं रहितहुँ अहाँ
ते हुअय दितियै अहाँके बास
अनचिन्हार सन लगैत एहि देस मे
कोना रहि सकतहुँ अहाँ!


text:
भागलपुर। 05 अक्टूबर। कश्मीर म' 3 अक्टूबर क' बीएसएफ कैंप पर भेल आतंकी हमलाक दौरान शहीद भेल बीएसएफ के एएसआई बृज किशोर यादव के आय गुरु दिन अंतिम संस्कार कायल गेल। भागलपुर जिला म' स्थित हुनकर पैतृक गाम म' हुनका पूरा राजकीय सम्मान केर संग अंतिम विदाई देल गेल। एहि दौरान बीएसएफ, सेना, स्थानीय पुलिस आओर प्रशासन सँ जुडल कैको अधिकारी सेहो मौजूद छला।
एहिसँ पहिने बिहार सरकार दिस स' शहीद बृज किशोर यादव के परिवार क' 11 लाख टाकाक मुआवजा देबाक घोषणा कायल गेल। मंगल दिन मुख्यमंत्री नीतीश कुमार शहीद जवान के परिवार क' 11 लाख टाकाक मुआवजा देबाक संगे संग राजकीय सम्मान के संग हुनकर अंतिम संस्कार करबाक घोषणा केना छलखिन। भागलपुर जिलाक कमालचक के निवासी शहीद बृज किशोर यादव श्रीनगर म' बीएसएफ के 182वीं बटालियन के कैंप म' तैनात छलाह।
3 अक्टूबर क' बीएसएफ कैंप पर जैश के फिदायीन आतंकी सभक हमला के दौरान जवाबी कार्रवाई करैत एएसआई शहीद बृज किशोर यादव शहीद भ' गेल छलाह। हुनकर शहादत के बाद कैल्हि बुध दिन श्रीनगर म' हुनका सेना, पुलिस आओर आन सुरक्षाबल सभक जवान सभ श्रद्धांजलि देलनि जाहिक बाद हुनकर पार्थिव शरीर क' हुनकर पैतृक गाम कमालचक भेजल गेल छल।


text:
मुजफ्फरपुर/दड़िभंगा: भाजपाक प्रधानमंत्री पद केर उम्मीदवार एवं गुजरातक मुख्यमंत्री नरेन्द्र मोदी सोमदिन ३ मार्च कें मुजफ्फरपुर मे रैली कें सम्बोधित कयलनि. मुजफ्फरपुर-दरभंगा फोर लेन लग पटियासा मैदान मे हुंकार रैली कें संबोधित करैत ओ कहलनि जे हम समस्या सभक समाधान ताकि रहल छी. आ विरोधी सभ मोदी केर काट ताकि रहल अछि. निर्णय देशक जनता कें करबाक छै. खुदीराम बोस केर शहादत भूमिक सौगंध खा ओ कहलनि जे भारत माता केर शीष झुकय नहि देब. मोदी कहलनि जे मिथिलाक लोक बेस मधुर बजैत छथि आ अटल बिहारी वाजपेयी मैथिली भाषा कें उचित सम्मान देलनि. ओ कहलनि जे मखान कमल बिनु कोना होयत. मखानक खेती दिस सरकारी उदासीनता पर सेहो चिंता व्यक्त कयलनि. एहि सं पहिने पटना रैली मे सेहो मोदी मैथिली-मिथिला विषय मे बाजि मैथिलजन कें अपना पक्ष मे करबाक कोशिश कयने छलाह. मुदा मिथिला मे आयोजित एहि रैली केर शुरुआत भोजपुरी मे क' ओ मैथिलजन कें कने मोन मलीन अवश्य क' देलनि अछि. ओना मोदी पर भाषण केर क्रम मे बहुत उन्टा-पुन्टा बजबाक आरोप पहिने सं लगैत रहल अछि. एहि रैली मे संजय सरावगी, विनोद नारायण झा आदि मिथिला-मैथिली नेही विधायक कें सेहो मंच पर स्थान देल गेल छल. देखबाक चाही जे मोदी आ हुनक पार्टी आगामी चुनाव मे कि कमाल करैत अछि.
(Report: मिथिमीडिया ब्यूरो)
(Report: मिथिमीडिया ब्यूरो)
Tags: हालचाल


text:
दिल्ली के सभ सं पॉश इलाका मे सं एक हौज खास... आओर एहि हौज खास मे स्थित अछि इंडियन पॉलिसी फाउंडेशन. India Policy Foundation...यानी भारतीय नीति प्रतिष्ठान के सेमीनार कक्ष मे एहि दांत किटकिटा देबय वाला ठंड मे भ रहल छल गरमागरम बहस. बहस के केर मुद्दा छल वर्तमान परिदृश्य मे न्यू मीडिया.
बहस के मुख्य वक्ता छलाह वरिष्ठ पत्रकार रामबहादुर राय जी. पत्रकारिता जगत मे रामबहादुर राय जीक नाम काफी सम्मान सं लेल जाए छनि. आब जखन राय जी कमान संभालने छलखिन्ह त सुनय वाला लोक सेहो कहां पाछा रहय वाला छलखिन्ह. सेमीनार कक्ष ठसाठस भरि गेल. लोक के ठाड़ भs बहस के सुनय पड़लन्हि.
रामबहादुर जीक कहनाय छलन्हि जे एहि न्यू मीडिया के कारण देश-दुनिया मे व्यापक बदलाव आएल अछि. समाचार...न्यूज के स्वरूप बदलि गेल अछि. मीडिया के आब कोनो सीमा नहि रहल अछि. एकर पहुंच व्यापक भ गेल अछि. आब न्यूज़ के लेल लोक कोनो खास समाचर पत्र पर निर्भर नहि रहि गेलाह. आब हर आदमी रिपोर्टर अछि...आओर हर आदमी संपादक.
जतय जे देखय छथिन्ह ओकरा लोक के पास पहुंचा दैत छथिन्ह. एहि पर रायजी एकटा सवाल सेहो ठाड़ करलखिन्ह जे एहि सं खबर के साख... ऑब्जेक्टिविटी पर प्रश्नचिन्ह सेहो लागि गेल अछि. पहिने ई छल जे सब एडिटर...चीफ सब... न्यूज एडिटर... एडिटर सं भ क ओ खबर लोक के पास पहुंचैत छल. समाचार के तत्व के ध्यान राखल जाएत छल. मुदा ई न्यू मीडिया मे खत्म भ गेल अछि.
रामबहादुर जी इहो कहलखिन्ह जे न्यू मीडिया के कारण एकटा नवका मीडिल क्लास पैदा भ गेल अछि. जे अपना हिसाब सं चलि रहल अछि. ई मीडिल क्लास... ई मीडिया बोलि त बहुत किछ रहल अछि मुदा कहि किछ नहि रहल अछि. न्यू मीडिया मे एहि मीडिल क्लास के प्रभुत्व बढैत देखि बड़का-बड़का कॉरपोरेट हाउस सेहो जमि क पाई झोंकनाए शुरू करि देलक अछि.
एहि क्रम मे ओ सन ग्रुप... डीबी कॉर्प... इंडियाटाइम्स... सीएनएन-आईबीएन ग्रुप के तरफ सं लगाएल जा रहल पाई के जिक्र सेहो करलखिन्ह. हुनकर इहो कहनाए छलन्हि जे बड़का-बड़का घराना आई-काल्हि एहन लोक सभ के संपादक मंडल मे राखि रहल छथिन्ह जिनका पत्रकारिता सं कोनो लेना-देना नहि रहय छनि.
युवा पत्रकार विनय कुमार झा जीक एहि सवाल पर कि ओ आब अपना के पत्रकार कहय पर शर्म महसूस करय छथिन्ह...राय जीक कहनाए छलन्हि जे पहिने दस टा मे सं 7टा लोक पत्रकार पर भरोस करय छलखिन्ह मुदा आई एहन हाल भ गेल अछि जे दसटा मे सं मात्र तीनटा लोक पत्रकार पर विश्वास करय छथिन्ह. एहि पर चिंता जताबैत ओ कहलथिन्ह जे न्यू मीडिया के पत्रकार के ई कोशिश करबाक चाही जे हुनकर भरोस कम नहि हो. एकरा लेल जे कहुं... सत्य कहुं... सीधा कहुं आओर सही माहौल मे कहुं.
रायजी इहो कहलखिन्ह जे न्यू मीडिया के कारण पत्रकारिता के चरित्र बदलल अछि. मुदा ओ एहि बात पर जोर देलखिन्ह जे नवका पत्रकार के परम्परागत मीडिया आओर न्यू मीडिया दूनु के बीच तारतम्य बना क चलबाक चाही. दूनु के साधि क चलबाक चाही. विकिलिक्स आओर टेप लीक मामला के जिक्र करैत ओ कहलखिन्ह जे दुनिया के एहि सं न्यू मीडिया ते ताकत के एहसास भ गेल अछि.
आई-काल्हि नीरा राडिया टेप लीक के लsक जे हो-हल्ला भ रहल अछि ओहि पर हुनकर कहनाए छलनि जे अखन आलोक मेहता वाहवाही लूटि रहल छथिन्ह... जखन कि ई मामला हुनका पास छह मास पहिने गेल छलन्हि. तखन हुनकर मालिक हुनका डांटि क शांत करा देने छलखिन्ह. तखन आउटलुक एहि स्टोरी के नहि करने छल.
राय साहेब के विचार पर हां मे हां मिलाबैत संडे इंडियन के संपादक ओंकारेश्वर पांडेय जी कहलखिन्ह जे सच मे न्यू मीडिया बोलि त बहुत किछ रहल अछि कहि किछ नहि रहल अछि. न्यू मीडिया के आड़ मे लोक आन के तान लिख रहल छथिन्ह. जे नहि अएबाक चाही सेहो आबि रहल अछि मीडिया मे. कोनो नियंत्रण नहि रहि गेल अछि.
एहन मे ओ शंका जतैलखिन्ह जे अगर हम नहि चेतलौं त सरकार हमरा पर नियंत्रण कसि सकैत अछि. सरकार अपन रेगुलेशन लाबि सकैत अछि. लोक सं संयम बरतबाक चाही. सजग भ क काज करबाक चाही.
ओंकारेश्वर जीक बाद बारी अएलैन पीटीआई के नीरज भूषण जीक. नीरजभूषण डॉट कॉम ... भारत बोलेगा डॉट कॉम आओर पीटीआई डायरी के संचालक नीरज जी के जोशीला भाषण सुनि लोक सभ सेहो जोश सं भरि उठलाह. रामबहादुर जी आओर ओंकारेश्वर जीक राय पर अपन असहमति जताबैत ओ कहलखिन्ह जे ओ न्यू मीडिया नामे सं सहमत नहि छथिन्ह.
नीरज जीक साफ कहनाए छलन्हि जे... जे नया अछि ओ न्यू अछि आ न्यूज़ अछि. पेपर के बाद रेडियो न्यू छल... रेडियो के बाद टीवी आओर टीवी के बाद इंटरनेट न्यू अछि. मुदा जखन लोक टीवी के न्यू मीडिया नहि कहलक तखन एकरा केना कहि सकय छी. आई अगर अमेरिका मे लोक के पता चलतन्हि जे न्यू मीडिया पर हम बहस करि रहल छी त ओ हंसताह.
ओ साफ कहलखिन्ह जे न्यू मीडिया के लsक जे हौवा ठाड़ करय चाहय छथिन्ह ओ सफल नहि होताह. इंटरनेट...ब्लॉग...वेबसाइट के कारण लोक नीक काज करि रहल छथिन्ह. बड़का-बड़का लोक जे खबर के दबाबए चाहैत अछि ओकरा लोक सामने लाबि रहल छथिन्ह. जे खबर के अखबार...टीवी आओर पीटीआई जैसन एजेंसी रोकय चाहैत अछि ओ एहि के कारण लोक के सामने आबि रहल अछि.
एकरे संग ओ इहो कहलखिन्ह जे बड़का-बड़का एजेंसी आओर समाचार घराना जे गलत खबर लोक के पास परोसि रहल अछि ओकर जवाब ई न्यू मीडिया द रहल अछि. ओकर प्रोपेगेंडा के ई पर्दाफाश करि रहल अछि. एकरा लेल ओ अमेरिकी राष्ट्रपति बराक ओबामा के भारत यात्रा के समय खर्च के लsक देल गेल गलत खबर के उदाहरण सेहो देलखिन्ह.
ओ साफ कहलखिन्ह जे एकरा सं डरय के नहि एकरा साथ देबय के जरूरत अछि. ओंकारेश्वर जीक बात पर ओ कहलखिन्ह जे सरकार लाsक त देखाबौ रेगुलेशन... हम कोनो नियामक... नियंत्रक सं डरय वाला नहि छी. ओ एहि मीडिया मे कदम राखल वाला नवका पत्रकार के जोश सं भरि देलखिन्ह. सभ के कहलखिन्ह चिंता नहि करु जमि क जे देखय छी लिखु.
जनोक्ति.कॉम युवा संपादक जयराम विप्लव कहलखिन्ह जे राडिया मामला के बाद सत्ता के वाच डॉग कहय जाए वाला लोक आब बस डॉग बनि क रहि गेलाह. विकिलीक्स के तारीफ करैत ओ कहलखिन्ह जे एकटा सूरज उगल अछि मुदा ओ पूरब में नहि बल्कि पश्चिम मे उगल अछि. ओ इहो कहलखिन्ह जे न्यू मीडिया के कारण लोक के नवका अवसर हाथ लगलन्हि अछि.
कार्यक्रम के आखिर मे युवा पत्रकार अमिताभ भूषण जी लोक के एकदम सं जोश मे भरि देलखिन्ह. अपन जोरदार बहस मे ओ कहलखिन्ह जे आई काल्हि मीडिया मे दलाल टाइप लोक के भरमार भ गेल अछि. ब्लैकमेल करि लोक के परेशान करि कमाई के एकटा नवका धंधा शुरू करि देने अछि. पाई बनाबए लेल नवका नवका रास्ता अख्तियार करि रहल छथिन्ह. ओ नवका पत्रकार के जोश सेहो बढ़ौलखिन्ह.
एहि सं पहिने India Policy Foundation के निदेशक राकेश सिन्हा एहि बहस के शुरू करलखिन्ह. न्यू मीडिया के महत्व पर प्रकाश डाललखिन्ह. ओ कहलखिन्ह जे न्यू मीडिया काफी तेजी सं अपन जगह बना रहल अछि...आओर हमरा सभ के एकर चुनौती के ध्यान मे राखि आगां बढ़बाक चाही. ओ आईपीएफ के तरफ सं कएल जा रहल काज के सेहो जिक्र करलखिन्ह.
राकेश जीक ई प्रयास काफी सराहनीय अछि. एहि तरहक बहस... परिचर्चा बीच-बीच मे होएत रहबाक चाही. आओर एहि बहस मे आर्थिक पक्ष वाला मुद्दा जे बाचल रहि गेल ओकरा सेहो सुलझाबय लेल जल्दीए एकटा दोसर परिचर्चा करएबाक चाही. जेहि सं अमिताभ भूषण जीक जकां तमाम नवका पत्रकार... ब्लॉगर के पाए कमाएक के किछ रास्ता खुलि पएतन्हि.
एहि बहस मे विचारमीमांसा के संपादक और ब्लॉगप्रहरी नेटवर्क के संस्थापक कनिष्क कश्यप पावर प्वाइंट प्रेजेंटेशन सं न्यू मीडिया के बारे मे लोक के जानकारी सेहो देलखिन्ह. एहि सं लोक के न्यू मीडिया ते बारे मे काफी किछ जानय लेल मिललन्हि.
एहि बहस मे वरिष्ठ पत्रकार उदय सिन्हा... मीडिया मीमांसा के उमेश चतुर्वेदी ... स्वतंत्र पत्रकार आशुतोष... दूरदर्शन केर ज्ञानेंद्र पाण्डेय... आरटीआई एक्टिविस्ट डी एन श्रीवास्तव... विस्फोट.कॉम केर संजय तिवारी... फ़िल्मकार भवेश नंदन झा... पत्रकार दीनबंधु सिंह... जनोक्ति.कॉम केर पत्रकार विशाल तिवारी ... पत्रकार अवनीश सिंह... ब्लॉगर आशीष मिश्रा... स्त्री विमर्श .कॉम के कनुप्रिया... आओर युवा पत्रकार दीपाली पाण्डेय संग कइटा पत्रकार आओर छात्र सेहो शामिल भेलाह.


text:
अपना विवाह में बहुत राश संगी साथी के बरियाती जयबाक लेल कहलियनि , एबो केलाह , मुदा एकटा मित्र कहलाह जे जायब त लेकिन दारू पिबे टा करब । हम कहलियनि जे आहा पिबे करब आ पिब क' ताण्डव करबे करब, त' कहलाह जे इहो भ' सकैत अछि । हम कहलियनि जे आहाँ नै जाऊ, कारन आहां हमर प्रतिष्ठा आ अप्पन गामक प्रतिष्ठा दुनु के ख़राब करब, तैं नै जाऊ, कहलाह ठीक छैक । संगही जतेक मित्र लोकनि छलाह सब गोटा के सूचित क' देलियनि जे कोनो तरहक एहन काज कियो गोटा नै करब जाही स हमरा संग संग हमर गामक प्रतिष्ठा पर आँच आबय, आ यदि मोन में बिपरीत भावना होबय त' नहि जाऊ इ कष्ट हम बर्दास्त क' लेब । एकटा मित्र कहलाह जे कनि - मनि मजाक अगर भ' जेतेई त की हेतै ? हम कलियनी जे जिनका ओहिठाम आहाँ जाई छी , ओ हमर सम्बन्धी होबै जा रहल छथि । त' आहाँ ओहिठाम अगर कोनो अनुचित व्यवहार करब तकर माने आंहाँ हमरा संगे अनुचित व्यवहार करब । कहु की ई बर्दास्त करबा योग्य होयत ? जहिना अहाँ स हमरा स्नेहवत सम्बन्ध अछि तहिना ओतौ स रखबाक में आंहाँ सब सँ सहयोगक अपेछा राखैत छी । सब गोटे सहमत भेलाह आ बड्ड प्रतिष्ठा अर्जन क बरियाती सँ वापिस अयलाह ।
कारन हमरा ई बात के बड्ड कष्ट अछि जे हमर विवाह में देश - विदेश सँ संगी - साथी आबथि, मुदा जाहि लड़की के विवाह होई तकर मित्र देश - विदेश सँ त' काsत जाऊ अड़ोस - परोश तथा सगा - सम्बन्धी के सेहओ एनाई उचित नहि बुझैछथिन । सबहक पिताजी, भाईजी सब कहै छथिन नै जाऊ आब बरियाती सभ्य नहि अबैत अछि । की हमरा सब अपने टा मनोरथ बुझै छी ? ओ बेटी आ बहिनक मनोरथ के बारे में सेहो सोचु जे विवाहोपरान्त अप्पन माय - बाप संगी - सहेली के छोड़ि कतेक दूर भ' जाइत छथि ।
"मौलिक आ अप्रकाशित"
Views: 770
आदरणीया कांता जी सादर नमन , अपनेक प्रतिक्रिया देखि मोन हर्षित भेल। हाँ , हमरा सँ इ लिखबा में गलती भेल जे लघुकथा थिक , वास्तविक में इ से छी नै , जकरा अपने प्रत्यक्ष रुप सँ कहलहुँ मोन में बेसी ख़ुशी भेल। आई - काल्हि सत्यो बजनाए लोक जे छोड़ि देने छैक। तथापि अपनेक प्रतिक्रिया हमरा बड्ड निक लागल आशा नहीं अपितु पूर्ण विस्श्वास अछि अपने स्नेह बना सदिखन उचित , अनुचितक मार्ग दर्शन करबैत रहब। स्नेहाकांक्षी सतत। संजय झा "नागदह"


text:
मिथिलाक महत्वपूर्ण पाबैनक नाओ थिक सतुआइन आओर जुड़िशीतल!
सतुआइन जेना नाओ सँ स्पस्ट अछि जे इ पाबैनमे सतुआक महत्वपूर्ण स्थान अछि।अहि दिन लोक सतुआ खाइत छथि, बड़ी-भात सेहो बनैत छै, सतुआ, घइल आमक टिकुला आदि उसरगल जायत अछि। सतुआइन दिन पनिशिल्ला सेहो तुलसीचौड़ा, महादेवके ऊपर बनाओल जायत अछि। दही पौरल जायत अछि जे प्रात भ’ बसिया भात संग खायल जायत अछि।
प्रात भ ‘ कय जुड़िशीतल मनाओल जायत अछि। अहि दिन बसिया भात खायल जायत अछि। कादो पानि संग होली सेहो खेलल जायत अछि। अपना सँ छोटके संग गाछ सभके सेहो जुड़यल जायत अछि । घरक मोख, चूल्हा आदिके सेहो सेमार, बसिया बड़ी-भात आदि सँ जुड़ायल जायत अछि।


text:
१७ स्थानीय तहके ४४ मतदान केन्द्रके मतदान स्थगित
काठमाडौं, ३० वैशाख । स्थानीय तहके निर्वाचन अन्तर्गत टमान १७ ठो स्थानीय तहके ४४ मतदान केन्द्रमे मतदान स्थगित हुइल बा । प्रमुख निर्वाचन आयुक्त दिनेश थपलिया राजनीतिक दलके बीचमे विवाद ओ वर्षाके कारण समेत कैके देशभरके १७ स्थानीय तहके २८ मतदान स्थलके ४४ ठो मतदान केन्द्रमे मतदान सम्पन्न हुइ नैसेकल जानकारी डेलैं ।
‘कुछ ठाउँमे अप्रिय घटनासमेत हुइल, आज हम्रे सब ठाउँमे एकचरणमे मतदान सम्पन्न हुइना अपेक्षा करले रहि,’ उहाँ कलैं, ‘मने, दलहुकन बीचमे उत्पन्न विवाद उग्र रुप लेहलह ओ वर्षाके कारण समेत कैके देशभर ४४ ठे स्थानीय तहमे मतदान सम्पन्न हुइ नैसेकल ।’
उहाँ कुछ ठाउँमे वर्षाके कारण समेत सब मतदाता सहभागी हुइ नैसेक्ना अवस्थाहे ध्यानमे ढैके उ स्थानमे मतदान अधिकृत मतदान स्थगन करल जानकारी डेलैं ।
उहाँक अनुसार मतदानके लाग औरे मिति भर तोकल नैहो ।


text: समस्तीपुर। समस्तीपुर-गोरखपुर रेल खंड पर पिछला 30 साल स वैशालीक राज रहल, मुदा सात अप्रैल स दिल्ली-गोवहाटी राजधानी एक्सप्रेस क परिचालन शुरू भेला स एहि मार्ग पर लोक कए राजधानी पर यात्रा करबाक अवसर बढि गेल। इ जानकारी सीनियर डीसीएम जफर आजम देलथि। दोसर, मुजफ्फरपुर-नरकटियागंज रेलखंड पर चलेबाला दूटा एक्सप्रेस ट्रेन क मार्ग परिवर्तित करि देल गेल अछि, जखनकि दर्जनभरि गाड़ी क मार्ग संक्षिप्त करि देल गेल अछि। पनिअहवा स्टेशन पर रेल पुल निर्माण कए लकए दरभंगा स अमृतसर जाइबाला जननायक एक्सप्रेस मार्ग परिवर्तित करि मुजफ्फरपुर, छपरा कचहरी होइत गोरखपुर जाएत।


text:
पटना । मैथिली साहित्य संस्थान, पटना द्वारा भारत सरकार के समक्ष मांग राखल गेल कि मैथिली के उत्कृष्ट भाषा (Classical Language) के रूप में अधिसूचित कयल जाए। संस्थानक सचिव भैरव लाल दास आ कोषाध्यक्ष डॉ. शिव कुमार मिश्रक द्वारा भारत सरकार के शिक्षा मंत्री के देल गेल ज्ञापन में उल्लेख कयल गेल अछि कि मैथिली भाषाक इतिहास 1500 वर्ष सँ पुरान अछि। बौद्धकालीन मिथिला में सिद्धगण मैथिली के उपयोग अपन दोहा में करय छलथि। बाद में ई संत साहित्य के रूप में विकसित भेल। पालवंश द्वारा विक्रमशिला विश्वविद्यालय की स्थापना कयल गेल आ बौद्ध विद्वान सबद्वारा तिब्बत पठाओल गेल पाण्डुलिपि सबकें अध्ययन सँ स्पष्ट होईत अछि कि एहि विश्वविद्यालय में मैथिली भाषा के उपयोग होईत छल। मिथिला में प्राप्त विभिन्न शिलालेख, ताम्रपत्र, सिक्का आ पाण्डुलिपि सब एहिके प्रमाण के समर्थन करैत अछि। संस्थान द्वारा देल गेल ज्ञापन में कहल गेल अछि कि मैथिली भाषा को तिरहुतिया, देसी, अवहट्ट आदि विभिन्न नाम सबसँ से जानल जाईत रहल अछि। ‘वर्ण रत्नाकर’ के बाद के पाण्डुलिपि सब उपलब्ध अछि। विद्यापति के समय में ई लोकभाषा के रूप में अत्यधिक समृद्ध बनल।
संस्थान में देल गेल ज्ञापन में कहल गेल अछि कि मैथिली भाषा के प्रसार क्षेत्र बहुत व्यापक अछि आ लगभग पांच करोड़ आबादी के ई मातृभाषा अछि। एहिमें विशिष्ट पाण्डुलिपि सब आ विपुल साहित्य उपलब्ध अछि। मैथिली भाषा में ओ सब तत्व मौजूद अछि जहि आधार पर एकरा आदर्श या उत्कृष्ट (Classical Language) भाषाक संज्ञा देल जा सकैत अछि। यदि भारत सरकार मैथिली के उत्कृष्ट भाषाक संज्ञा दै छथि त एहिके विकास के नवीन आयाम खुलबाक प्रबल संभावना अछि।


text:
नचारी 1 – podcast suno
आब कते दिन रहबै बाबा
ध्यान मग्न कैलाश
हमरा सबहक अहीं सहारा
दोसर पर नहि आश ।
भांग निसां सँ जगियौ दानी
मचि रहल कोहराम यौ
चारू दिस हरहोर मचल छै
सबहक देवता बाम यौ
सत्य कहै छी आबिकय देखियौ
हैत तखन विश्वास
हमरा सबहक अहीं सहारा
दोसर पर नहि आश ।
रोग व्याधि से सब दिस पसरल
गान्ही लागल लोक छै
रंग विरंगक उधबा उठय
घरे घरे शोक छै
चिंता सँ सगरे सब व्याकुल
अहींक सबटा दास
हमरा सबहक अहीं सहारा
दोसर पर नहि आश ।
सब अपराध के छेमियौ शंभु
अपने छी औढरदानी
अहांक महिमा के नहि जानय
भरि जग मे छी जगजानी
मणिकांतो के आर्त निवेदन
आयल अपनेक पास
हमरा सबहक अहीं सहारा
दोसर पर नहि आश ।
-मणिकांत झा, दरभंगा,१५-१०-२५
नचारी 2
विनय सुनू गौरी पति शंभू शरण जानि हम आयल छी
सकल जगत में घूमि फीरिक’ दर दर सँ ठोकरायल छी।।
जीवन भरि हम पाप बटोरल नहि कयलहुँ सेवा पूजा
देवता बस अपने के बूझी नाम ने जानल हम दूजा
माया ममताक विकट जाल मे पूर्वहि सँ ओझरायल छी
विनय सुनू गौरी पति शंभू शरण जानि हम आयल छी।
देवक देव कहाबी अपने शिव शंकर भोला दानी
आशुतोष अछि नाम अहाँ के बच्चे सँ हमहूँ जानी
कृपा दृष्टि पयबा लेल बाबा भीतर सँ औनायल छी
विनय सुनू गौरी पति शंभू शरण जानि हम आयल छी।
अढरण ढरण महादेव हे हर बिसरु नहि हमरा अपने
गाल बजायब भांग पियायब हुकुम करब अहाँ जखने
मणिकांत अहींक बल पर बाबा सब दिन हम अगरायल छी
विनय सुनू गौरी पति शंभू शरण जानि हम आयल छी।
-मणिकांत झा , दरभंगा, ६-२-१९ । दलसिंहसराय धर्मशाला ।
नचारी 3
सगर नगर आतंकक साया
सहमल छै एक एक प्राणी
सबहक टीपनि एकहि रंगक
भेलै कोना शंकर दानी।
जानक डर सबके सन्हिएलै
घर घर मे रहय दुबकल
काल कोरोना धय ने लीय
संशय सँ सदिखन दुबकल
जानि ने कोना आब उबरबै
संकट सँ हे शूलपाणी
सबहक टीपनि एकहि रंगक
भेलै कोना शंकर दानी।
सूक्ष्म भेष मे ई आतंकी
जन जन के छै डरा रहल
बाले बच्चे बूढ़बा बूढ़िया
जान बचाकय पड़ा रहल
कखन कतय ककरा ध’ लेतै
हे हर से हम नहि जानी
सबहक टीपनि एकहि रंगक
भेलै कोना शंकर दानी।
सुनय छलहुँ अपने त्रिपुरारी
कालक काल कहाबय छी
केहनो विपदा सन्मुख आबय
छन्नहि दूर भगाबय छी
भ्रमित मन मणिकांत बूझाबी
आशुतोष औढर दानी
सबहक टीपनि एकहि रंगक
भेलै कोना शंकर दानी।
-मणिकांत झा, दरभंगा, २५-५=२०


text:
नवका- पुरनका लेख सर्च करु...
बिहार मे बवाल किएक?
पटना मे आई-काल्हि कोचिंग के लsक मामला गरमाएल अछि. कोचिंग संस्थानक मनमानी के विरोध मे मंगलदिन छात्र सभ अपन गुस्सा कोंचिंग संस्थान पर निकाललाह. एहि क्रम मे रास्ता मे जे आएल सेहो निशाना बनि गेल. एकटा छात्र के मौत सेहो भs गेल.
कोचिंग आई-काल्हि एकटा चोखा धंधा बनि गेल अछि. भारी भरकम कमाई के देखैत कइटा बाहुबली टाइपक लोक सभ सेहो कोचिंग संस्थानक दोकान खोलि लेलाह अछि. कमाई लेल खोलल गेल एहि कोचिंग संस्थान मे पढाई कम कमाई के धंधा बेसि होएत अछि. छात्र सभ के शांत राखल लेल दू-चारिटा बाउंसर...लठैत... मुस्टुंडा सभ सेहो राखल जाएत अछि. कखनो काल त सवाल पूछलो पर छात्र के सभ लोकक बीच मारि-पीट कs शांत करा देल जाएत अछि आओर दोसर छात्र के संदेश द देल जाएत अछि अगर तौं सभ एना करबह त तोरो सेहे हाल होएतह. डरे सभ चुप. मुदा जखन पानि सिर सं ऊपर चलि जाएत अछि त फेर...ओहने होएत अछि जेना आई-काल्हि पटना मे भs रहल अछि.
पटना के भिखना पहाड़ी... मखनिया कुआं... रमना रोड... नया टोला... बाजार समिति के इलाका मे कुकुरमुत्ता जैसन कोचिंग संस्थान खुलि गेल अछि. अहां कहि सकय छी जे कुकरमुत्तो सं बेसि. राजस्थान के कोटा जकर अर्थ व्यवस्था कोचिंग सं बेहतर भेल अछि. पटना अगर ओहने चलय त लोक सभ के सेहो नीक कमाय होएत. मुदा एहिठाम त सोनाक अंडा देबय वाला मुर्गा के एकहि बेर मे हलाल करय के कोशिश करि देल जाएत अछि. एहि ठाम फीस लेल जाएत किछ... रसीद देल जाएत किछ. परीक्षा खत्म भ जाएत मुदा कोर्स खत्म नहि होएत. शिकायत करब त पीटाएब. डराएल- धमकाएल जाएब. आब लोक पढ़ाए करय आएल अछि त शांते रहैत अछि. कि के झंझट मे पड़य. एकरे फायदा कोचिंग संस्थान वाला उठा मनमाना कमाए करि रहल अछि. कोनो लगाम नहि. जेना मन भेल पढ़एलक... जेहि क्लास मे 15-20 छात्र होबाक चाही ओहि मे सौ-सौ छात्र राखि देल जाएत एछि. कई ठाम त एहु सं बेसि. मुदा सरकारी कार्रवाई नहि होबय सं सभ के मन बढ़ल अछि. ओना एहि बेर भेल बवाल के बाद सरकार के किछ होश आएल अछि. सरकार मामला के जांच के बात कहलक अछि. आओर सरकार के इहो कहनाय अछि जे एकरा लेल एकटा कानून सेहो लाएत जाएत.
आखिर सरकार के नींद तखने किएक टूटैति अछि जखन किछ भs जाएत अछि. लगैत अछि दूरदृष्टि… दीर्घावधि के ध्यान मे राखि के किछ करय वाला समय आजुक नेता मे नहि रहि गेल अछि. एहि सभ के चलते बिहारक लाखों छात्र राज्य सं बाहर जाए के लेल मजबूर अछि. नीतीशजी नीक काज कs रहल छी त एकरो सभ पर ध्यान दिऔ. नहि त जे छात्र अहांके एहि मुख्यमंत्री के गद्दी पर बैसेने अछि अगिला चुनाव मे उतारि सेहो सकय अछि. अहां सभ सेहो अपन विचार राखु कोचिंग संस्थान के लs क. अहांक विचारक इंतजार मे.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text: पटना। नेशनल बैंक फोर एग्रिकलचर एंड रूरल डेवेलपमेंट (नाबार्ड) बिहार क ग्रामीण क्षेत्र क विकास क लेल वित्तीय वर्ष 2010-11 क दौरान 22,159 करोड़ किसान कए ऋ ण क रूप मे मुहैया कराउत। एहि मे फसल ऋ ण क लेल 11,968 करोड़, कृषि क लेल 6,290 करोड़ होएत। इ जानकारी नाबार्ड क मुख्य प्रबंधन अधिकारी एमएम मिश्र देलथि अछि। डॉ मिश्र कहला जे आर्थिक विकास, आधारभूत सुविधा, स्वास्थ्य, शिक्षा क माध्यम स गाम क विकास क लेल नाबार्ड विशेष पहल करै जा रहल अछि। जाहिमे राज्य क 67 गाम कए समग्र विकास क लेल पहचान कैल गेल अछि। एकर संगहि 5-6 गोटा क एकटा ग्रुप बनाकए एकरा बैंक स जोड़ल जाएत। एकर अलावा नाबार्ड क दिस स ग्रामीण हाट क व्यवस्था सेहो कैल जाएत, ताकि बाढ़ क समय मे लोक कए अपन उत्पाद बेचबा मे परेशानी न हुए।


text:
निविदा कए अंतिम रूप देबा मे विलंब, आ निधि क कमी क कारण परियोजना मे देरी भेल अछि।
समदिया
नई दिल्ली। सरकार मानलक जे बिहार मे चालू विभिन्न रेल परियोजना मे स सातटा परियोजना निर्धारित लक्ष्य स पाछु चलि रहल अछि आ ओहि देरी क कारण मे भूमि अधिग्रहण आ वन विभाग क मंजूरी मे देरी, ठेका क विफलता आ निधि क कमी प्रमुख अछि।
रेल राज्य मंत्री केएच मुनियप्पा कहला जे एहि सातटा परियोजना मे मुजफ्फरपुर-सीतामढ़ी नई रेल लाइन, कोडरमा-तिलैया नव रेल लाइन, बेगूसराय-खगडिय़ा दोहरीकरण शामिल अछि।
ओ कहला जे एखन बिहार मे 33टा नव रेल लाइन, पांच आमान परिवर्तन आ 12 दोहरीकरण परियोजना पर काज चलि रहल अछि।
मंत्री कहला जे जयनगर- दरभंगा- नरकटियागंज आमान परिवर्तन परियोजना मे जयनगर-दरभंगा- सीतामढ़ी खंड कए चालू करि देल गेल अछि। ओ कहला जे निविदा कए अंतिम रूप देबा मे विलंब, आ निधि क कमी क कारण परियोजना मे देरी भेल अछि।


text:
अंतरराष्ट्रीय मैथिली परिषद क तत्वावधान मे मिथिला राज्य लेल जंतर-मंतर पर धरना दैत मिथिलावासी
badd neek lagal ahina maithili lel samarpit rahoo. – Vidhukanta Mishra
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com